               IL-KUMMISSJONI EWROPEA
            Brussell, 1.7.2019
            COM(2019) 294 final
            2019/0140(NLE)
            Proposta għal
            DEĊIŻJONI TAL-KUNSILL
            dwar il-pożizzjoni li għandha tittieħed f’isem l-Unjoni Ewropea fil-Kumitat ta’ Governanza Pubblika tal-OECD u l-Kunsill tal-OECD dwar l-abbozz ta’ Rakkomandazzjoni dwar il-Ġlieda Kontra l-Kummerċ Illeċitu: It-Titjib tat-Trasparenza fiż-Żona ta’ Kummerċ Ħieles

               MEMORANDUM TA’ SPJEGAZZJONI

               1.Suġġett tal-proposta

               Din il-proposta tikkonċerna d-deċiżjoni li tistabbilixxi l-pożizzjoni li għandha tittieħed f’isem l-Unjoni fil-Kumitat ta’ Governanza Pubblika tal-OECD u l-Kunsill tal-OECD b’rabta mal-adozzjoni prevista tal-abbozz ta’ Rakkomandazzjoni dwar il-Ġlieda Kontra l-Kummerċ Illeċitu: Titjib tat-Trasparenza fiż-Żoni ta’ Kummerċ Ħieles.

               2.Kuntest tal-proposta

               2.1.L-abbozz ta’ Rakkomandazzjoni dwar il-Ġlieda Kontra l-Kummerċ Illeċitu

               L-abbozz ta’ Rakkomandazzjoni dwar il-Ġlieda Kontra l-Kummerċ Illeċitu: It-Titjib tat-Trasparenza f’Żoni ta’ Kummerċ Ħieles (“l-abbozz ta’ Rakkomandazzjoni”) ġie żviluppat mit-Task Force tal-OECD dwar il-Ġlieda Kontra l-Kummerċ Illegali, korp sussidjarju tal-Forum tar-Riskju ta’ Livell Għoli tal-Kumitat ta’ Governanza Pubblika tal-OECD, ibbażat fuq sitt snin ta’ analiżi u konsultazzjoni esperta li identifikaw sfidi ewlenin li jrendu ż-Żoni ta’ Kummerċ Ħieles (free trade zones, FTZs) suxxettibbli għal kummerċ illeċitu.

               L-iskop ewlieni tal-abbozz ta’ Rakkomandazzjoni huwa li jtejjeb it-trasparenza fl-FTZs sabiex l-organizzazzjonijiet kriminali ma jitħallewx jieħdu vantaġġ minnhom. Għal dan l-għan, l-abbozz ta’ Rakkomandazzjoni jistieden lill-Membri tal-OECD u lil dawk li mhumiex Membri: (i) jiżguraw livelli adegwati ta’ sorveljanza u ta’ kontroll fl-FTZs; u (ii) jinkoraġixxu l-operaturi tal-FTZ biex jikkonformaw mal-“Kodiċi ta’ Kondotta għall-Integrità taż-Żoni ta’ Kummerċ Ħieles”, li huwa stabbilit fl-Appendiċi tal-abbozz ta’ Rakkomandazzjoni u li jifforma parti integrali minnu.

               Fl-ewwel pilastru tiegħu, l-abbozz ta’ Rakkomandazzjoni jiddeskrivi l-oqsma fejn pajjiżi aderenti jissejħu biex jieħdu azzjonijiet ulterjuri, inkluż permezz tal-kooperazzjoni internazzjonali, biex iżidu l-monitoraġġ u l-kontroll tal-FTZs li jaqgħu fil-ġurisdizzjoni tagħhom. Tali azzjonijiet jinkludu qafas legali għall-FTZs li jippermetti lill-awtoritajiet kompetenti jwettqu investigazzjonijiet, eżamijiet jew spezzjonijiet effettivi fil-post u jinfurzaw projbizzjonijiet u restrizzjonijiet applikabbli fl-FTZ. L-abbozz ta’ Rakkomandazzjoni għandu wkoll l-għan li jżid id-disponibbiltà ta’ data statistika aggregata dwar l-oġġetti li jidħlu u li joħorġu mill-FTZ fuq il-bażi tal-klassifikazzjoni tat-tariffi tagħhom.

               Fit-tieni pilastru tiegħu, l-abbozz ta’ Rakkomandazzjoni jagħti parir lill-pajjiżi aderenti li jieħdu miżuri biex jinkoraġġixxu lill-operaturi tal-FTZ biex jikkonformaw volontarjament mal-kodiċi ta’ kondotta. Tali miżuri jistgħu jinkludu kontroll aktar strett ta’ konsenji li jaslu minn FTZs li ma jkunux konformi. Il-konformità se tiġi vvalutata u mmonitorjata permezz ta’ mekkaniżmu li għandu jiġi elaborat wara l-adozzjoni tal-abbozz ta’ Rakkomandazzjoni. Fil-prattika, il-kodiċi ta’ kondotta jinvolvi li l-FTZs iwettqu sorveljanza tal-operaturi ekonomiċi stabbiliti fiż-żona tagħhom, jikkooperaw mad-dwana u jrawmu d-disponibbiltà tal-informazzjoni għall-investigazzjonijiet. Dan għandu l-għan li jtejjeb ir-responsabbiltà u jistabbilixxi kundizzjonijiet ekwi flimkien mar-riżultat nett pożittiv tat-tnaqqis tal-kummerċ illeċitu.

               2.2.Il-Kunsill tal-OECD u l-Kumitat tal-Governanza Pubblika tal-OECD

               Il-Kunsill tal-OECD huwa l-korp tat-teħid tad-deċiżjonijiet tal-OECD. Huwa magħmul minn rappreżentant wieħed għal kull pajjiż membru, flimkien ma’ rappreżentant tal-Kummissjoni Ewropea. Il-Kunsill jiltaqa’ regolarment fil-livell ta’ rappreżentanti permanenti tal-OECD u d-deċiżjonijiet jittieħdu b’kunsens. Dawn il-laqgħat huma ppreseduti mis-Segretarju Ġenerali tal-OECD. Tlieta u għoxrin Stat Membru tal-Unjoni huma pajjiżi membri tal-OECD u għalhekk għandhom dritt għal vot fil-Kunsill tal-OECD. L-Unjoni mhijiex membru tal-OECD u għalhekk mhijiex intitolata li tivvota meta l-atti legali jkunu qed jiġu adottati mill-Kunsill tal-OECD. Il-Kumitat ta’ Governanza Pubblika tal-OECD jaħdem fuq il-bażi ta’ mandat mogħti mill-Kunsill tal-OECD. Filwaqt li l-Kummissjoni Ewropea tesprimi l-pożizzjoni tal-Unjoni fil-Kumitat ta’ Governanza Pubblika tal-OECD u l-Kunsill tal-OECD ibbażat fuq din id-Deċiżjoni tal-Kunsill, huma l-Istati Membri tal-Unjoni li huma pajjiżi membri tal-OECD li jużaw id-drittijiet tal-vot tagħhom biex jieħdu pożizzjoni f’isem l-Unjoni, filwaqt li jaġixxu b’mod konġunt.

               2.3.L-att previst tal-Kunsill tal-OECD

               It-test tal-abbozz ta’ Rakkomandazzjoni, li huwa strument legali tal-OECD mhux legalment vinkolanti, ġie ffinalizzat fit-29 ta’ Marzu 2019 mill-Kumitat ta’ Tmexxija tat-Task Force tal-OECD dwar il-Ġlieda Kontra l-Kummerċ Illeċitu u ġie ppreżentat lill-Kumitat ta’ Governanza Pubblika tal-OECD għad-diskussjoni fis-sessjoni tiegħu tas-16 ta’ April 2019. Mad-dħul fis-seħħ ta’ din id-Deċiżjoni tal-Kunsill, l-abbozz ta’ Rakkomandazzjoni se jiġi ppreżentat lill-Kumitat ta’ Governanza Pubblika tal-OECD għall-approvazzjoni permezz ta’ proċedura bil-miktub. Soġġett għall-approvazzjoni ta’ dan tal-aħħar, l-abbozz ta’ Rakkomandazzjoni se jiġi ppreżentat għall-adozzjoni lill-Kunsill tal-OECD.

               3.Il-pożizzjoni li għandha tittieħed f’isem l-Unjoni

               L-Unjoni għandha rwol attiv fil-ġlieda kontra l-kummerċ illeċitu, inkluż permezz ta’ dispożizzjonijiet li jinsabu fil-Kodiċi Doganali tal-Unjoni u regoli li jikkonċernaw l-infurzar doganali tad-drittijiet tal-proprjetà intellettwali.

               F’dawn l-aħħar għexieren ta’ snin, ħafna pajjiżi madwar id-dinja waqqfu FTZs bħala mod kif jixprunaw l-iżvilupp ekonomiku. Dawn l-iżviluppi, madankollu, għaddew mill-adozzjoni ta’ standards u regolamenti li jirregolaw is-sorveljanza effettiva tal-attivitajiet fl-FTZs f’xi pajjiżi. B’riżultat ta’ dan, in-netwerks kriminali sabu modi kif jabbużaw minn lakuni superviżorji f’xi FTZs li jdaħħlu bil-kuntrabandu jew idawru l-prodotti illeċiti għas-swieq domestiċi, jistabbilixxu faċilitajiet ta’ produzzjoni għal oġġetti ffalsifikati u ta’ kuntrabandu, iġorru oġġetti illeċiti u jiffaċilitaw it-twettiq ta’ servizzi illeċiti. F’xi pajjiżi, l-FTZs huma ttrattati għall-iskopijiet kollha daqslikieku kienu barra mit-territorju doganali tal-pajjiż; b’riżultat ta’ dan, l-oġġetti jidħlu jew joħorġu minn dawn iż-żoni b’kontrolli doganali minimi.

               Biex tindirizza dawn l-isfidi, il-Kummissjoni Ewropea ħadmet mill-qrib mat-Task Force tal-OECD dwar il-Ġlieda Kontra l-Kummerċ Illeċitu biex tiżviluppa gwida li tgħin lill-gvernijiet u lil dawk li jfasslu l-politika biex inaqqsu u jiskoraġġixxu l-kummerċ illeċitu li jgħaddi mill-FTZs kif ukoll li jsir ġewwa l-FTZs. L-abbozz ta’ Rakkomandazzjoni li jirriżulta jistabbilixxi miżuri li jsaħħu t-trasparenza, jippromwovu l-kummerċ ġust u ta’ integrità fl-FTZs u jagħmluhom inqas attraenti għall-organizzazzjonijiet kriminali li attwalment jieħdu vantaġġ minnhom.

               Fid-dawl tal-fatt li l-kummerċ illeċitu għandu impatti ekonomiċi, soċjali, ambjentali u saħansitra impatti politiċi negattivi wiesgħa, l-appoġġ tal-Unjoni għall-adozzjoni tal-abbozz ta’ Rakkomandazzjoni fil-Kunsill tal-OECD jibgħat messaġġ pożittiv b’saħħtu lil membri oħra tal-OECD kif ukoll lil pajjiżi mhux membri.

               4.Bażi ġuridika

               4.1.Bażi ġuridika proċedurali

               4.1.1.Prinċipji

               L-Artikolu 218(9) tat-Trattat dwar il-Funzjonament tal-Unjoni Ewropea (it-TFUE) jipprevedi deċiżjonijiet li jistabbilixxu “l-pożizzjonijiet li għandhom jiġu adottati f’isem l-Unjoni f’sede stabbilita fi ftehim, meta dik is-sede tintalab tadotta atti li jkollhom effetti legali, sakemm dawn ma jkunux atti li jissupplimentaw jew jemendaw il-qafas istituzzjonali tal-ftehim.” Il-kunċett ta’ “atti li jkollhom effetti legali” jinkludi l-atti li jkollhom effetti ġuridiċi bis-saħħa tar-regoli tad-dritt internazzjonali li jirregola l-korp inkwistjoni. Dan jinkludi strumenti li ma għandhomx effett vinkolanti skont id-dritt internazzjonali, iżda li jistgħu jinfluwenzaw b’mod determinanti l-kontenut tal-leġiżlazzjoni adottata mil-leġiżlatura tal-Unjoni.

               4.1.2.Applikazzjoni għall-każ preżenti

               Il-Kunsill tal-OECD huwa korp stabbilit permezz ta’ ftehim, jiġifieri l-Konvenzjoni dwar l-OECD. Filwaqt li l-Unjoni mhijiex membru tal-OECD bħala tali, rappreżentant tal-Kummissjoni Ewropea qed jipparteċipa fil-laqgħat tal-Kunsill tal-OECD u jesprimi l-pożizzjoni tal-Unjoni. Għal kwistjonijiet li jaqgħu fil-kompetenza tal-Unjoni, il-pożizzjoni tal-Unjoni hija espressa fuq il-bażi ta’ Deċiżjoni tal-Kunsill u huma l-Istati Membri tal-Unjoni li huma pajjiżi membri tal-OECD li jużaw id-drittijiet tal-vot tagħhom biex jieħdu pożizzjoni f’isem l-Unjoni, filwaqt li jaġixxu b’mod konġunt.

               L-abbozz ta’ Rakkomandazzjoni, li l-Kunsill tal-OECD jista’ jadotta, wara l-approvazzjoni tal-Kumitat ta’ Governanza Pubblika tal-OECD, jista’ jinfluwenza l-analiżi tar-riskju mwettqa mill-awtoritajiet doganali tal-Istati Membri skont ir-Regolament (UE) Nru 952/2013 li jistabbilixxi l-Kodiċi Doganali tal-Unjoni flimkien mal-Qafas Doganali ta’ Mmaniġġjar tar-Riskju. Dan għaliex in-nuqqas ta’ konformità mal-kodiċi ta’ kondotta huwa indikatur tar-riskju li l-awtoritajiet doganali tal-Istati Membri jistgħu jużaw fil-marġni ta’ diskrezzjoni tagħhom biex jagħżlu prodotti jew operaturi ekonomiċi għall-kontroll doganali fid-dawl tal-vjeġġi li jaslu minn FTZ rilevanti jew li jkunu għaddew fi tranżitu minnhom. Għalhekk, il-bażi ġuridika proċedurali tad-Deċiżjoni proposta hija l-Artikolu 218(9) TFUE.

               4.2.Bażi ġuridika sostantiva

               4.2.1.Prinċipji

               Il-bażi ġuridika sostantiva għal Deċiżjoni skont l-Artikolu 218(9) TFUE tiddependi primarjament mill-objettiv u mill-kontenut tal-att previst li fir-rigward tiegħu tittieħed pożizzjoni f’isem l-Unjoni. Jekk l-att previst ikollu żewġ għanijiet jew żewġ komponenti, u jekk wieħed minn dawn l-għanijiet jew komponenti jkun jista’ jiġi identifikat bħala dak ewlieni, filwaqt li l-ieħor ikun sempliċiment inċidentali, id-deċiżjoni skont l-Artikolu 218(9) TFUE trid tkun imsejsa fuq bażi ġuridika sostantiva waħda, jiġifieri dik rikjesta mill-għan jew mill-komponent ewlieni jew predominanti.

               4.2.2.Applikazzjoni għall-każ preżenti

               L-objettiv ewlieni u l-kontenut tal-att previst huma relatati mal-politika kummerċjali komuni. Kif stabbilit fil-paragrafu 1, l-abbozz ta’ Rakkomandazzjoni huwa mfassal biex jgħin lill-gvernijiet u lil dawk li jfasslu l-politika biex inaqqsu u jiskoraġġixxu l-kummerċ illeċitu li jgħaddi mill-FTZs kif ukoll li jsir ġewwa l-FTZs. Għaldaqstant, l-abbozz ta’ Rakkomandazzjoni għandu l-għan li jrawwem u jipproteġi l-kummerċ leġittimu skont it-tifsira tal-Artikolu 207 TFUE.

               4.3.Konklużjoni

               Għal din ir-raġuni, hija meħtieġa deċiżjoni tal-Kunsill ibbażata fuq l-Artikolu 207 TFUE flimkien mal-Artikolu 218(9) TFUE sabiex tiġi stabbilita l-pożizzjoni li għandha tittieħed f’isem l-Unjoni fil-Kumitat ta’ Governanza Pubblika tal-OECD u l-Kunsill tal-OECD. Filwaqt li l-Kummissjoni Ewropea tesprimi l-pożizzjoni tal-Unjoni fil-Kumitat ta’ Governanza Pubblika tal-OECD u l-Kunsill tal-OECD ibbażat fuq din id-Deċiżjoni tal-Kunsill, huma l-Istati Membri tal-Unjoni li huma pajjiżi membri tal-OECD li jużaw id-drittijiet tal-vot tagħhom biex jieħdu pożizzjoni f’isem l-Unjoni, filwaqt li jaġixxu b’mod konġunt.

               2019/0140 (NLE)

               Proposta għal

               DEĊIŻJONI TAL-KUNSILL

               dwar il-pożizzjoni li għandha tittieħed f’isem l-Unjoni Ewropea fil-Kumitat ta’ Governanza Pubblika tal-OECD u l-Kunsill tal-OECD dwar l-abbozz ta’ Rakkomandazzjoni dwar il-Ġlieda Kontra l-Kummerċ Illeċitu: It-Titjib tat-Trasparenza fiż-Żona ta’ Kummerċ Ħieles

               IL-KUNSILL TAL-UNJONI EWROPEA,

               Wara li kkunsidra t-Trattat dwar il-Funzjonament tal-Unjoni Ewropea, u b’mod partikolari l-Artikolu 207(4) l-ewwel subparagrafu, flimkien mal-Artikolu 218(9) tiegħu,

               Wara li kkunsidra l-proposta tal-Kummissjoni Ewropea,

               Billi:

               (1)L-istandards internazzjonali għall-ġlieda kontra l-kummerċ illeċitu huma essenzjali għal kundizzjonijiet ekwi globali u biex jitrawwem il-kummerċ leġittimu. Dawn l-istandards jenħtieġ li jinkludu gwida li tgħin lill-gvernijiet u lil dawk li jfasslu l-politika fl-isforzi tagħhom biex inaqqsu u jiskoraġġixxu l-kummerċ illeċitu li jgħaddi miż-Żoni ta’ Kummerċ Ħieles kif ukoll dak li jsir ġewwa dawn iż-Żoni, bħal fl-abbozz ta’ Rakkomandazzjoni tal-OECD dwar il-Ġlieda Kontra l-Kummerċ Illeċitu: It-Tisħiħ tat-Trasparenza f’Żoni ta’ Kummerċ Ħieles (l-“abbozz ta’ Rakkomandazzjoni”).

               (2)Saru diskussjonijiet estensivi dwar l-abbozz ta’ Rakkomandazzjoni fit-Task Force tal-OECD dwar il-Ġlieda Kontra l-Kummerċ Illeċitu, korp sussidjarju tal-Forum tar-Riskju ta’ Livell Għoli tal-Kumitat ta’ Governanza Pubblika tal-OECD, ibbażat fuq sitt snin ta’ analiżi u konsultazzjoni esperta li tinkludi d-WCO u d-WTO.

               (3)L-abbozz ta’ Rakkomandazzjoni huwa mistenni li l-ewwel jiġi ppreżentat lill-Kumitat ta’ Governanza Pubblika tal-OECD għall-approvazzjoni u mbagħad lill-Kunsill tal-OECD biex jiġi adottat.

               (4)Huwa xieraq li tiġi stabbilita l-pożizzjoni li għandha tittieħed f’isem l-Unjoni fil-Kumitat ta’ Governanza Pubblika tal-OECD u fil-Kunsill tal-OECD skont l-Artikolu 218(9) TFUE, billi l-abbozz ta’ Rakkomandazzjoni huwa kapaċi jinfluwenza l-analiżi tar-riskju mwettqa mill-awtoritajiet doganali tal-Istati Membri skont ir-Regolament (UE) Nru 952/2013 li jistabbilixxi l-Kodiċi Doganali tal-Unjoni flimkien mal-Qafas Doganali ta’ Mmaniġġjar tar-Riskju. Dan għaliex in-nuqqas ta’ konformità mal-kodiċi ta’ kondotta huwa indikatur tar-riskju li l-awtoritajiet doganali tal-Istati Membri jistgħu jużaw fil-marġni ta’ diskrezzjoni tagħhom biex jagħżlu prodotti jew operaturi ekonomiċi għall-kontroll doganali fid-dawl tal-vjeġġi li jaslu minn FTZ rilevanti jew li jkunu għaddew fi tranżitu minnhom. Il-kummerċ illeċitu għandu impatti ekonomiċi, soċjali, ambjentali u saħansitra impatti politiċi negattivi wiesgħa u huwa essenzjali li l-Unjoni tappoġġa l-adozzjoni tal-abbozz ta’ Rakkomandazzjoni fil-Kunsill tal-OECD.

               (5)Il-Kunsill tal-OECD huwa korp stabbilit permezz ta’ ftehim, jiġifieri l-Konvenzjoni dwar l-OECD. Tlieta u għoxrin Stat Membru tal-Unjoni huma pajjiżi membri tal-OECD u għandhom dritt għal vot fil-Kunsill tal-OECD. L-Unjoni mhijiex membru tal-OECD u għalhekk mhijiex intitolata li tivvota meta l-atti legali jkunu qed jiġu adottati mill-Kunsill tal-OECD. Filwaqt li l-Kummissjoni Ewropea tesprimi l-pożizzjoni tal-Unjoni fil-Kumitat ta’ Governanza Pubblika tal-OECD u fil-Kunsill tal-OECD, jenħtieġ li l-Istati Membri li huma pajjiżi membri tal-OECD jużaw id-drittijiet tal-vot tagħhom biex jieħdu pożizzjoni f’isem l-Unjoni, filwaqt li jaġixxu b’mod konġunt, f’konformità mal-pożizzjoni tal-Unjoni,

               ADOTTA DIN ID-DEĊIŻJONI:

               Artikolu 1

               Il-pożizzjoni li għandha tittieħed f’isem l-Unjoni fil-Kumitat ta’ Governanza Pubblika tal-OECD u fil-Kunsill tal-OECD fir-rigward tat-titjib tat-trasparenza fiż-żoni ta’ kummerċ ħieles għandha tkun ibbażata fuq l-abbozz ta’ Rakkomandazzjoni dwar il-Ġlieda Kontra l-Kummerċ Illeċitu: It-Titjib tat-Trasparenza f’Żoni ta’ Kummerċ Ħieles, mehmuż ma’ din id-Deċiżjoni.

               Bidliet żgħar fl-abbozz ta’ Rakkomandazzjoni jistgħu jiġu miftiehma mir-rappreżentanti tal-Unjoni fil-Kumitat ta’ Governanza Pubblika tal-OECD u fil-Kunsill tal-OECD mingħajr deċiżjoni ulterjuri tal-Kunsill.

               Artikolu 2

               Il-pożizzjoni msemmija fl-Artikolu 1 għandha tittieħed mill-Istati Membri tal-Unjoni li huma pajjiżi membri tal-OECD, filwaqt li jaġixxu b'mod konġunt.

               Artikolu 3

               Din id-Deċiżjoni hija indirizzata lill-Istati Membri.

               Magħmul fi Brussell,

                     Għall-Kunsill

                     Il-President

    ---documentbreak---

               IL-KUMMISSJONI EWROPEA
            Brussell, 1.7.2019
            COM(2019) 294 final
            ANNESS
            tal-
            Proposta għal Deċiżjoni tal-Kunsill
            dwar il-pożizzjoni li għandha tittieħed f'isem l-Unjoni Ewropea fil-Kumitat ta' Governanza Pubblika tal-OECD u l-Kunsill tal-OECD dwar l-abbozz ta' Rakkomandazzjoni dwar il-Ġlieda Kontra l-Kummerċ Illeċitu: It-Titjib tat-Trasparenza fiż-Żona ta' Kummerċ Ħieles

               HEMŻA

               Rakkomandazzjoni dwar il-Ġlieda Kontra l-Kummerċ Illeċitu: It-Titjib tat-Trasparenza f’Żoni ta’ Kummerċ Ħieles

               1.Dan id-dokument jippreżenta abbozz ta’ Rakkomandazzjoni dwar il-Ġlieda Kontra l-Kummerċ Illeċitu: It-titjib tat-trasparenza f’Żoni ta’ Kummerċ Ħieles (minn hawn ’il quddiem l-“abbozz ta’ Rakkomandazzjoni”), kif riprodott fl-Anness, żviluppat permezz tat-Task Force għall-Ġlieda Kontra l-Kummerċ Illeċitu
                  1
                (minn hawn ’il quddiem it-“TF-CIT”, Task Force on Countering Illicit Trade), korp sussidjarju tal-Forum tar-Riskju ta’ Livell Għoli (minn hawn ’il quddiem l-“HLRF”, High Level Risk Forum) tal-Kumitat ta’ Governanza Pubblika tal-OECD (minn hawn ’il quddiem il-“PGC”, Public Governance Committee). Dan l-abbozz ta’ Rakkomandazzjoni huwa mfassal biex jgħin lill-gvernijiet u lil dawk li jfasslu l-politika biex inaqqsu u jiskoraġġixxu l-kummerċ illeċitu li jsir permezz ta’ u ġewwa ż-Żoni ta’ Kummerċ Ħieles (FTZ, Free Trade Zones).

               2.L-OECD żviluppat riċerka estensiva dwar il-kummerċ illeċitu fil-forma ta’ studji tematiċi u tqabbil ta’ data bejn pajjiż u ieħor biex tkompli tifhem u timmappja s-swieq illeċiti. Is-sejbiet tagħha jipprovdu bażi ta’ evidenza biex jiġu informati l-politiki tal-ġestjoni tar-riskju li jinqasmu f’setturi differenti.

               3.Kif previst fil-Programm ta’ Ħidma u tal-Baġit PGC 2017-2018 [GOV/PGC (2016)9/FINAL], l-OECD b’kollaborazzjoni mal-Uffiċċju tal-Proprjetà Intellettwali tal-Unjoni Ewropea (European Union Intellectual Property Office, EUIPO), wettqet xogħol li janalizza r-rotot kummerċjali għall-kummerċ illeċitu fi flus foloz bejn il-fruntieri, u tipi differenti ta’ prodotti illegali. L-analiżi identifikat għadd ta’ lakuni fil-politika, fosthom fir-rigward taż-Żoni ta’ Kummerċ Ħieles, fejn hemm lok li tissaħħaħ is-sorveljanza u li jittejbu l-prattiki ta’ infurzar tal-liġi, msejsa fuq ir-riskji rikonoxxuti. Id-Dikjarazzjoni tal-Kunsill Ministerjali tal-2017 laqgħet aktar ħidma tat-Task Force tal-OECD għall-Ġlieda Kontra l-Kummerċ Illegali, u rrikonoxxiet il-ħtieġa ta’ kooperazzjoni u sħubijiet internazzjonali għall-ġlieda kontra l-korruzzjoni internazzjonali u l-kummerċ illeċitu
                  2
               .

               Raġuni għall-iżvilupp tal-abbozz ta’ Rakkomandazzjoni

               4.F’dawn l-aħħar għexieren ta’ snin, l-FTZ ġew stabbiliti b’rata rekord biex jattiraw negozju ġdid u investiment barrani. L-għan huwa li jiġu ffaċilitati l-kummerċ u t-tkabbir ekonomiku bl-eliminazzjoni tat-tariffi, il-kwoti u taxxi oħra u bit-tnaqqis tar-rekwiżiti burokratiċi, inklużi ċerti proċeduri doganali u rekwiżiti ta’ divulgazzjoni. L-ambitu u n-natura tal-FTZ ivarjaw minn pajjiż għal ieħor, skont ir-reġim u t-tip ta’ attivitajiet li jistgħu jsiru ġewwa, u jistgħu jiġu deskritti taħt varjetà ta’ ismijiet bħal Żoni Ħielsa, Żoni ta’ Intrapriżi, Żoni ta’ Proċessar tal-Esportazzjoni, Żoni Ekonomiċi Speċjali, Żoni tal-Kummerċ Barrani, eċċ. Bħala riżultat tal-proliferazzjoni tal-FTZ fil-kuntest dinamiku tal-globalizzazzjoni, dawn saru jaqdu rwol ċentrali fin-negozju għal ħafna pajjiżi u manifatturi ewlenin.

               5.Dawn l-iżviluppi, madankollu, issuperaw l-adozzjoni ta’ standards u regolamenti li jirregolaw is-sorveljanza effettiva tal-attivitajiet fl-FTZ f’xi pajjiżi. B’hekk, in-networks kriminali sabu modi kif jabbużaw il-lakuni superviżorji f’xi FTZ għall-kuntrabandu jew għad-devjazzjoni ta’ prodotti illeċiti għas-suq domestiku, modi kif jistabbilixxu faċilitajiet ta’ produzzjoni għal oġġetti ffalsifikati u ta’ kuntrabandu, modi kif jgħaddu bi tranżitu merkanzija illeċita u modi kif jiffaċilitaw it-twettiq ta’ servizzi illeċiti. F’xi pajjiżi, l-FTZ huma ttrattati għall-għanijiet kollha barra mit-territorju doganali tan-nazzjon, bil-konsegwenza li l-oġġetti jidħlu jew joħorġu minn dawn iż-żoni b’kontrolli doganali minimi. Għalkemm il-kundizzjonijiet għall-istabbiliment tal-FTZ huma rregolati, il-firxa tal-kontrolli doganali jew tal-interventi ta’ spiss hija insuffiċjenti jew nieqsa. Anki fejn il-leġiżlazzjoni speċifikament tipprovdi ġurisdizzjoni għall-awtoritajiet doganali biex jeżerċitaw il-kontrolli fl-FTZ, l-infurzar jista’ jkun dgħajjef.

               6.Ħafna FTZ jipproduċu benefiċċji ekonomiċi għall-ekonomiji lokali tagħhom, iżda hemm evidenza qawwija li turi li l-kummerċ illeċitu jgħaddi minnhom, pereżempju, il-prodotti foloz, l-ispeċi selvaġġi, l-armi, eċċ. Analiżi tal-OECD sabet korrelazzjoni pożittiva bejn id-daqs tal-FTZ, f’termini ta’ impjieg u ditti stabbiliti hemmhekk, u l-valur tal-kummerċ illeċitu ta’ prodotti foloz. Uħud mill-FTZ jinstabu li huma punti ewlenin ta’ trasbord għal oġġetti illeċiti li ġew ippakkjati jew ittikkettati mill-ġdid biex jaħbu l-punt tal-oriġini tagħhom u biex jippenetraw il-katina tal-provvista leġittima.

               7.Fil-laqgħa tal-2017 tal-Kunsill fil-livell Ministerjali, il-Ministri “rrikonoxxew il-ħtieġa għall-kooperazzjoni u s-sħubijiet internazzjonali għall-ġlieda kontra l-korruzzjoni internazzjonali u l-kummerċ illeċitu, inkluż bit-tisħiħ tal-implimentazzjoni tal-istandards eżistenti” u “laqgħu aktar il-ħidma tal-OECD f’dak li għandu x’jaqsam mal-kummerċ illeċitu, inkluż permezz tat-Task Force għall-Ġlieda Kontra l-Kummerċ Illeċitu”.

               8.Biex jindirizza dawn l-isfidi u jwieġeb għas-sejħa tal-Ministri, it-TF-CIT ħadmet fuq abbozz ta’ Rakkomandazzjoni tal-Kunsill tal-OECD li tipproponi miżuri biex tissaħħaħ it-trasparenza tal-FTZ sabiex jitnaqqas l-użu ħażin tagħhom u jsiru inqas attraenti għall-organizzazzjonijiet kriminali li attwalment jieħdu vantaġġ minnhom.

               9.L-abbozz ta’ Rakkomandazzjoni huwa bbażat fuq sitt snin ta’ analiżi u konsultazzjoni esperta fl-OECD, b’mod partikolari permezz ta’:

               10.Laqgħat tat-TF-CIT dwar l-isfidi tal-infurzar tal-liġi li l-FTZ jippreżentaw fi swieq illeċiti differenti, u żewġ workshops konġunti ma’ organizzazzjonijiet intergovernattivi differenti. L-ewwel workshop ġie organizzat mal-Organizzazzjoni Dinjija Doganali (World Customs Organisation, WCO) fi Brussell f’Novembru 2016, u t-tieni mal-EUIPO f’Alicante f’Settembru 2017;

               11.Rapport tal-OECD dwar “Oqfsa ta’ Governanza biex jiġi miġġieled il-Kummerċ Illeċitu” li, fost l-oħrajn, jirrifletti l-linji ġenerali ta’ dawn id-diskussjonijiet
                  3
                kif ukoll rapport konġunt tal-OECD u l-EUIPO dwar “Il-Kummerċ ta’ Prodotti Ffalsifikati u Żoni ta’ Kummerċ Ħieles” ippubblikat f’Marzu 2018
                  4
               , li stabbilixxa l-korrelazzjonijiet statistiċi bejn id-daqs ta’ FTZ (f’termini ta’ ditti stabbiliti hemmhekk, impjegati, u kontribuzzjoni għall-valur tal-esportazzjoni dinjija) u l-valur ta’ oġġetti foloz li jaslu minn ġurisdizzjoni partikolari.

               12.L-analiżi tidentifika sfidi ewlenin li jagħmlu l-FTZ suxxettibbli għal kummerċ illegali:

               ·L-ambjent operattiv tal-FTZ jista’ ma jkollux sorveljanza adegwata mill-awtoritajiet tal-infurzar tal-liġi minħabba li jkun hemm idea ħażina frekwenti li l-kumpaniji stabbiliti ġewwa jkunu qed joperaw b’mod effettiv barra mill-ġurisdizzjoni ta’ territorju nazzjonali. Dan iwassal għal fehma żbaljata li l-infurzar tal-liġi nazzjonali u l-awtoritajiet doganali għandhom nuqqas ta’ awtorità biex jaċċessaw il-bini fiżiku u informazzjoni dwar l-operaturi ekonomiċi li jwettqu negozju ġewwa.

               ·Anki f’ekonomiji fejn ikun hemm il-fehim korrett tal-awtorità tad-dwana lokali u infurzar tal-liġi ieħor biex ikollhom aċċess għal FTZ, l-inċentiv huwa baxx biex jiġu mmonitorjati l-attivitajiet u t-trażbordi li jsiru, sakemm ma jkunx hemm wasliet suffiċjenti lejn is-suq domestiku.

               13.Flus kontanti bl-ingrossa huma introdotti faċilment f’FTZ billi jiġu dikjarati li huma għal tranżazzjonijiet bl-imnut fiż-żoni ħielsa stess, iżda ma jeżisti l-ebda proċess ta’ verifika biex jiġi kkonfermat l-użu finali tagħhom għal negozju legali. Barra minn hekk, in-nuqqas ta’ integrazzjoni ta’ sistemi elettroniċi ta’ traċċar tal-merkanzija mal-awtoritajiet kompetenti jfixkel l-analiżi tar-riskju f’waqtha.

               14.Għalkemm evidenza aneddotali dwar l-użu ħażin tal-FTZ biex jitwettaq kummerċ illeċitu poġġiet lil xi wħud minnhom fiċ-ċentru tal-attenzjoni internazzjonali, is-sensibilizzazzjoni ta’ livell għoli dwar ir-riskji min-naħa tal-FTZ tibqa’ relattivament baxxa.

               15.Il-laqgħat u r-riflessjonijiet tal-esperti, flimkien mal-pubblikazzjonijiet riċenti tal-OECD dwar iż-żoni ta’ kummerċ ħieles u r-rapporti preċedenti tal-OECD
                  5
               , jissostanzjaw il-konklużjoni li nuqqas ta’ monitoraġġ, sorveljanza u trasparenza dwar l-attivitajiet imwettqa f’FTZ numerużi jippermetti l-produzzjoni, il-moviment, il-ħżin u l-kuntrabandu ta’ oġġetti illeċiti. Il-piż ta’ dawn is-sejbiet sostna l-appell mill-Ministri fl-MCM tal-2017 biex l-OECD timmobilizza azzjoni internazzjonali kkoordinata bl-għan li tiżdied it-trasparenza fl-FTZ u li tonqos l-utilità tagħhom bħala mezzi ta’ trażmissjoni għall-kummerċ illeċitu.

               Proċess biex jiġi żviluppat l-abbozz ta’ Rakkomandazzjoni

               16.Fil-laqgħa tagħha ta’ Diċembru 2017 l-HLRF qabel li t-Task Force jenħtieġ li tiżviluppa abbozz ta’ sett ta’ gwida dwar il-ġlieda kontra l-kummerċ illeċitu fit-tkomplija tal-missjoni tal-OECD biex jiġu stabbiliti standards globali u kundizzjonijiet indaqs għall-globalizzazzjoni. L-għan tal-miżuri proposti huwa li tissaħħaħ il-kapaċità tal-infurzar tal-liġi biex tieħu azzjonijiet effettivi u li titnaqqas l-attrazzjoni tal-FTZ għall-intraprendituri kriminali.

               17.L-ewwel abbozz ta’ gwida dwar il-ġlieda kontra l-kummerċ illeċitu: it-tisħiħ tat-trasparenza f’żoni ta’ kummerċ ħieles ġie diskuss u saru kummenti dwaru fil-laqgħa ta’ Marzu 2018 tat-TF-CIT [GOV/PGC/HLRF/TFCIT (2018) 1], b’kontributi bil-miktub mill-konsultazzjonijiet mat-Task Force ta’ Azzjoni Finanzjarja, mad-WCO, u mas-segretarjati tal-Organizzazzjoni Dinjija tal-Kummerċ.

               18.Il-PGC ġie infurmat dwar il-proċess fis-Sebgħa u Ħamsin (57) laqgħa tiegħu fit-12 ta’ April 2018 u ġie mistieden jikkummenta dwar l-għażliet ta’ politika biex jissaħħu l-oqfsa ta’ governanza biex jiġi miġġieled il-kummerċ illeċitu inkluż proċess ta’ konsultazzjoni inklużiv. Il-PGC qabel ukoll li jinfetaħ l-abbozz ta’ gwida għal konsultazzjoni pubblika [GOV/PGC/A(2018)1].

               19.Wara li ġew inkorporati aktar kummenti dwar l-abbozz tal-gwida mill-HRLF u TFCIT, il-konsultazzjoni pubblika online tnediet mit-8 ta’ Lulju 2018 u baqgħet għaddejja sat-3 ta’ Settembru 2018. Il-konsultazzjoni kienet miftuħa għall-parteċipazzjoni tal-partijiet ikkonċernati kollha u ngħata kontribut, fost l-oħrajn, kemm mill-Membri tal-OECD kif ukoll minn dawk li mhumiex, minn operaturi tal-FTZ, mill-assoċjazzjonijiet tagħhom, minn intermedjarji (inklużi konsenjaturi, spedizzjonieri u kurriera) u mill-industriji li huma stabbiliti f’FTZ jew li jużawhom matul il-katini tal-provvista tagħhom. Aktar minn 200 parti kkonċernata ħadu sehem fil-konsultazzjoni pubblika bi kważi 100 paġna ta’ kummenti bil-miktub li waslu.

               20.Barra minn hekk, l-abbozz ta’ gwida ġie ppreżentat għall-kummenti lill-Grupp ta’ Ħidma tal-Kumitat tal-Kummerċ fit-18 ta’ Ġunju 2018 u saru konsultazzjonijiet interni mas-segretarjat tal-Kumitat għall-Politika Ekonomika, il-Kumitat tal-Kummerċ, il-Grupp ta’ Ħidma dwar it-Tixħim fi Tranżazzjonijiet Kummerċjali Internazzjonali, u l-Forum Globali dwar it-Trasparenza u l-Iskambju ta’ Informazzjoni (GFTEI). Ġie kkonsultat ukoll is-segretarjat tat-Task Force ta’ Azzjoni Finanzjarja dwar il-Ħasil tal-Flus (FATF). Wasal input ta’ valur li għen biex tissaħħaħ il-konsistenza u l-koerenza tal-abbozz ta’ gwida ma’ strumenti diġà eżistenti.

               21.Wara l-inkorporazzjoni tal-kummenti rilevanti u importanti kollha mill-konsultazzjoni pubblika u ta’ korpi u ta’ segretarjati oħra tal-OECD, l-abbozz rivedut ġie ċċirkolat lit-TF-CIT (u lill-HLRF) mill-ġdid bħala abbozz ta’ Rakkomandazzjoni. F’dan l-istadju ċerti delegazzjonijiet qajmu bosta mistoqsijiet inkluż kif l-aħjar li jsir il-monitoraġġ dwar jekk l-FTZ humiex konformi mal-Kodiċi ta’ Kondotta għall-Integrità taż-Żoni ta’ Kummerċ Ħieles. Dawn il-mistoqsijiet ġew indirizzati u rriżultaw fl-abbozz tat-test fl-Anness, li ma jinkludix dispożizzjoni speċifika dwar il-monitoraġġ tal-konformità, iżda jinkludi dikjarazzjoni dwar l-intenzjoni li jiġu żviluppati mezzi ċari għall-monitoraġġ tal-konformità fi żmien sena wara l-adozzjoni tar-Rakkomandazzjoni.

               22.L-abbozz ta’ Rakkomandazzjoni rivedut huwa b’dan ippreżentat lit-TF-CIT għall-approvazzjoni u t-trażmissjoni lill-HLRF, u wara dan jiġi trażmess lill-PGC għall-approvazzjoni u fl-aħħar nett jintbagħat lill-Kunsill, permezz tal-Kumitat Eżekuttiv għall-adozzjoni.

               Għan u kamp ta’ applikazzjoni tal-abbozz ta’ Rakkomandazzjoni

               23.L-abbozz ta’ Rakkomandazzjoni huwa mfassal biex jiżgura t-trasparenza fl-FTZs u huwa inkwadrat bħala parti mill-isforz usa’ biex jiġi miġġieled il-kummerċ illeċitu. Il-kummerċ illeċitu għandu impatti ekonomiċi, soċjali, ambjentali u saħansitra politiċi negattivi wiesgħa — huwa distruttiv b’mod olistiku għall-iżvilupp sostenibbli. Dan idgħajjef il-governanza tajba, idgħajjef il-fiduċja fil-gvern u l-istat tad-dritt, u potenzjalment joħloq theddid għall-istabbiltà politika billi l-atturi ekonomiċi tiegħu jiddevjaw l-attenzjoni mhux mixtieqa biex jipproteġu s-sehem tas-suq illegali tagħhom.

               24.L-għan usa’ tal-abbozz ta’ Rakkomandazzjoni huwa li biż-żmien jiġu stabbiliti aspettativi ċari fir-rigward ta’ politiki effettivi biex jiġi miġġieled il-kummerċ illeċitu. L-għan ta’ standards kondiviżi għall-globalizzazzjoni huwa li jiġi żgurat li l-benefiċċji tagħha jkunu jistgħu jiġu kondiviżi għal kollox, filwaqt li l-ħsara titnaqqas sa fejn ikun fattibbli. Dan jirrikjedi li l-pajjiżi jkomplu jikkollaboraw u jinvestu fl-iżvilupp ta’ kapaċitajiet istituzzjonali xierqa
                  6
               .

               25.L-abbozz ta’ Rakkomandazzjoni jistieden lill-Membri u lil dawk li mhumiex Membri li aderixxew miegħu (l-Aderenti) biex iħeġġu lill-FTZ sabiex jadottaw Kodiċi ta’ Kondotta volontarju għall-Integrità taż-Żoni ta’ Kummerċ Ħieles (stabbilit fl-Appendiċi tal-abbozz ta’ Rakkomandazzjoni), bil-fehim li l-konformità mad-dispożizzjonijiet tiegħu tiġi vvalutata u mmonitorjata permezz ta’ mekkaniżmu (għodda dijanjostika) li għandu jiġi stabbilit fi żmien sena wara l-adozzjoni tal-abbozz ta’ Rakkomandazzjoni. L-għan huwa li jiġi żgurat l-impatt tal-abbozz ta’ Rakkomandazzjoni u tiġi promossa t-trasparenza b’mod effettiv, sabiex l-FTZ iwettqu sorveljanza tal-operaturi ekonomiċi stabbiliti f’żona u jikkooperaw mal-awtoritajiet pubbliċi kompetenti. Jenħtieġ li l-FTZ jiffavorixxu d-disponibbiltà ta’ informazzjoni utli għall-investigazzjonijiet, jiggarantixxu r-responsabbiltà u kundizzjonijiet ekwi flimkien mar-riżultat nett pożittiv tat-tnaqqis tal-kummerċ illeċitu.

               26.L-abbozz tar-Rakkomandazzjoni jipproponi approċċ doppju li jindirizza d-dimensjonijiet li huma rilevanti għall-partijiet ikkonċernati kollha ta’ governanza tajba fl-FTZ inklużi l-awtoritajiet doganali u kif meħtieġ il-komunità usa’ tal-infurzar tal-liġi (li tista’ tinkludi awtoritajiet tal-kriminalità ambjentali, awtoritajiet tat-taxxa u oħrajn), FTZ, operaturi ekonomiċi f’żona, u s-soċjetà ċivili.

               27.L-objettiv tal-abbozz ta’ Rakkomandazzjoni huwa li jappoġġja l-Aderenti u jipprovdi gwida utli li tindirizza l-isfidi u tidentifika prattiki tajbin relatati mat-tnaqqis tal-kummerċ illegali. Approċċ komprensiv biex jitnaqqas il-kummerċ illeċitu fl-FTZ jeħtieġ investiment f’azzjonijiet min-naħa tal-Aderenti, kif ukoll f’kooperazzjoni biex jiżdiedu l-monitoraġġ u l-kontroll tal-FTZ fejn dawn qed jiġu abbużati biex iwettqu kummerċ illeċitu. Għal dawn ir-raġunijiet l-abbozz ta’ Rakkomandazzjoni jindirizza l-ħtiġijiet ewlenin identifikati speċifikament mir-riċerka tal-OECD, inkluż:

               ·Sforz internazzjonali kkoordinat bejn l-awtoritajiet nazzjonali leġiżlattivi u tal-infurzar biex jiġi żgurat li l-uffiċjali tal-infurzar tal-liġi u tad-dwana jkollhom is-setgħa espressament li jwettqu, f’konformità mal-liġi domestika, investigazzjonijiet, eżamijiet jew spezzjonijiet effettivi fil-post mingħajr avviż minn qabel jew awtorizzazzjoni ġudizzjarja, fi kwalunkwe ħin, post u FTZ biex tiġi ffaċilitata l-amministrazzjoni tal-liġi, tar-regolamentazzjoni jew tal-istruzzjoni politika applikabbli.

               ·Il-kooperazzjoni internazzjonali biex jiġu stabbiliti inċentivi għall-awtoritajiet lokali biex jeżerċitaw aktar viġilanza u kontroll fuq l-FTZ billi l-esternalitajiet negattivi mhumiex biżżejjed fis-swieq domestiċi tagħhom biex jimmotivaw azzjonijiet li jtaffu r-riskji tal-kummerċ illeċitu.

               ·Il-ġenerazzjoni ta’ rieda politika biex tavvanza soluzzjoni għall-isfidi.

               Monitoraġġ tal-implimentazzjoni, disseminazzjoni u adeżjoni ta’ pajjiżi li mhumiex Membri

               28.L-abbozz ta’ Rakkomandazzjoni jagħti struzzjonijiet lill-Kumitat ta’ Governanza Pubblika biex:

               ·Juża t-Task Force għall-Ġlieda Kontra l-Kummerċ Illeċitu bħala forum għall-iskambju ta’ informazzjoni u t-twettiq ta’ evalwazzjonijiet volontarji bejn il-pari fir-rigward tal-implimentazzjoni ta’ din ir-Rakkomandazzjoni. Dan jista’ jieħu l-forma, pereżempju, ta’ involviment tal-partijiet ikkonċernati biex titqajjem is-sensibilizzazzjoni dwar ir-riskju ta’ kummerċ illeċitu f’FTZ speċifiċi, biex tiġi diskussa l-konformità mal-Kodiċi ta’ Kondotta għall-Integrità taż-Żoni ta’ Kummerċ Ħieles u biex jitqabblu l-esperjenzi u tiġi eżaminata l-prattika fit-tnaqqis u l-iskoraġġiment ta’ riskji kummerċjali illeċiti.

               ·Jistabbilixxi mekkaniżmu (għodda dijanjostika) għall-valutazzjoni tal-prestazzjoni u l-konformità tal-FTZ mal-Kodiċi ta’ Kondotta għall-Integrità taż-Żoni ta’ Kummerċ Ħieles. Il-mekkaniżmu jiġi stabbilit permezz ta’ proċess b’diversi partijiet ikkonċernati mmexxija mit-TF-CIT taħt il-patroċinju tal-HLRF u l-PGC fi żmien sena mill-adozzjoni tar-Rakkomandazzjoni.

               ·Jiżviluppa sett ta’ għodod għall-appoġġ tal-Aderenti fl-implimentazzjoni tar-Rakkomandazzjoni, inklużi l-promozzjoni u l-inkoraġġiment tal-konformità tal-FTZ mal-Kodiċi ta’ Kondotta għall-Integrità taż-Żoni ta’ Kummerċ Ħieles fi żmien sena mill-adozzjoni tar-Rakkomandazzjoni: jiġi żviluppat sett ta’ għodod, permezz ta’ proċess ta’ diversi partijiet ikkonċernati mmexxi mit-TF-CIT, taħt il-patroċinju tal-HLRF u PGC, għall-appoġġ tal-Aderenti u l-FTZ fl-implimentazzjoni prattika tiegħu, inkluż fir-rigward tal-konformità mal-Kodiċi ta’ Kondotta għall-Integrità taż-Żoni ta’ Kummerċ Ħieles. Dan is-sett ta’ għodod ikun jinkludi l-iżvilupp ta’ mudell ta’ valutazzjoni tar-riskju FTZ għall-kumpaniji biex ikejjel l-integrità u l-adegwatezza ta’ governanza tajba f’diversi FTZ kontra firxa ta’ parametri referenzjarji. Dan ikun jinkludi wkoll repożitorju ta’ prattiki tajba muri b’eżempji konkreti, u jistgħu jiġu żviluppati pjattaformi b’mod inkrementali, għall-kooperazzjoni bejn diversi partijiet ikkonċernati, biex jingħalqu l-lakuni ta’ politika, ta’ governanza u ta’ infurzar.

               ·Jimmonitorja l-implimentazzjoni ta’ din ir-Rakkomandazzjoni u jirrapporta dwar dan lill-Kunsill mhux aktar tard minn ħames snin wara l-adozzjoni tagħha u mill-inqas kull għaxar snin minn hemm’ il quddiem: dan ir-rapport se jivvaluta r-rilevanza u l-impatt tal-abbozz ta’ Rakkomandazzjoni bil-ħsieb li jiżgura li din tibqa’ aġġornata, filwaqt li jidentifika kull ħtieġa għal reviżjoni kif xieraq. Ir-rapport se jibni fuq l-informazzjoni dwar prattiki tajba miġbura fl-iżvilupp tas-sett ta’ għodod, fuq id-diskussjonijiet fil-PGC u l-korpi sussidjarji rilevanti tiegħu dwar l-implimentazzjoni tal-abbozz ta’ Rakkomandazzjoni, u fuq l-iskambji permezz ta’ pjattaformi b’diversi partijiet ikkonċernati ta’ kooperazzjoni fformati biex jikkontribwixxu għall-ħidma tal-PGC u l-korpi sussidjarji tiegħu dwar din il-kwistjoni.

               29.L-abbozz ta’ Rakkomandazzjoni jistieden lis-Segretarju Ġenerali u lill-Aderenti biex ixerrduh. Ladarba jiġi adottat, l-abbozz ta’ Rakkomandazzjoni jkun disponibbli fil-

                  Kompendju tal-Istrumenti Legali tal-OECD online

               . Se jkun aċċessibbli ktejjeb f’format PDF, li fih it-test tal-abbozz ta’ Rakkomandazzjoni, flimkien ma’ informazzjoni rilevanti ta’ sfond, biex jiffaċilita t-tixrid. Is-Segretarjat se jikkondividi l-abbozz ta’ Rakkomandazzjoni permezz ta’ laqgħat ta’ ministeri rilevanti, gruppi parlamentari, assoċjazzjonijiet tal-industrija, korpi professjonali u networks ta’ akkademiċi u ta’ esperti rilevanti.

               30.L-abbozz ta’ Rakkomandazzjoni se jkun miftuħ għal aderenza ta’ pajjiżi mhux Membri tal-UE. Din l-aderenza tkun tirrappreżenta impenn politiku mill-Aderenti għall-prinċipji stabbiliti fl-abbozz ta’ Rakkomandazzjoni. Il-fatt li persuni interessati li mhumiex Membri jaderixxu mal-abbozz ta’ Rakkomandazzjoni jibgħat messaġġ li jista’ jkollhom parti proattiva fl-isforz biex jitnaqqas il-kummerċ illeċitu u tingħata għajnuna għal kundizzjonijiet ekwi globalment. Kull pajjiż mhux Membru Aderenti jiġi inkluż fl-attivitajiet ta’ appoġġ u ta’ monitoraġġ tal-implimentazzjoni tiegħu.

               APPENDIĊI

               Abbozz ta’ Rakkomandazzjoni tal-Kunsill dwar
                  It-Titjib tat-Trasparenza f’Żoni ta’ Kummerċ Ħieles

               IL-KUNSILL,

               Wara li kkunsidra l-Artikolu 5 b) tal-Konvenzjoni dwar l-Organizzazzjoni għall-Kooperazzjoni ul-Iżvilupp Ekonomiku tal-14 ta’ Diċembru 1960;

               Wara li kkunsidra r-

                  Rakkomandazzjoni tal-Kunsill biex tiġi Ffaċilitata l-Kooperazzjoni bejn it-Taxxa u l-Awtoritajiet tal-Infurzar tal-Liġi biex Jikkombattu Reati Serji

                [OECD/LEGAL/0384];

               Wara li kkunsidra r-Rakkomandazzjoni tal-Kunsill dwar il-Glieda Kontra l-Kummerċ Illegali tal-Pestiċidi [

                  OECD/LEGAL/0446

               ];

               Wara li kkunsidra r-Rakkomandazzjonijiet tal-FATF tal-2012, il-Ftehim tad-WTO tal-1994 dwar l-Aspetti tad-Drittijiet tal-Proprjetà Intellettwali Relatati mal-Kummerċ, u l-Ftehim tad-WTO tal-2017 dwar il-Faċilitazzjoni tal-Kummerċ;

               FILWAQT LI JINNOTA l-prinċipji bażiċi tal-proċeduri u l-kontrolli Doganali stabbiliti fil-Konvenzjoni Riveduta ta’ Kyoto tad-WCO, l-Anness Speċifiku D, il-Kapitolu 2 (Żoni Ħielsa);

               FILWAQT LI JIRRIKONOXXI li l-kummerċ illeċitu jopera fid-dell tal-ekonomija globali, bi traffikanti dejjem aktar sofistikati li jinnegozjaw f’firxa ta’ prodotti u servizzi pprojbiti inklużi l-falsifikazzjonijiet;

               FILWAQT LI JIRRIKONOXXI li l-kummerċ illeċitu u n-networks kriminali huma tħassib għas-sigurtà li qed jiżdied globalment u li jippreżentaw theddid lill-komunitajiet u s-soċjetajiet b’mod ġenerali, li jippermettu l-intrapriża kriminali ta’ qligħ, il-finanzjament tat-terroriżmu, u aktar instabbiltà u vjolenza madwar id-dinja;

               FILWAQT LI JAGĦRAF li diversi standards internazzjonali huma fis-seħħ biex jipprojbixxu jew jirregolaw setturi differenti tal-kummerċ illeċitu, inkluż it-traffikar tal-bnedmin, tan-narkotiċi, tal-prodotti ffalsifikati, tal-ispeċijiet ta’ fawna u flora fil-periklu u maħsuda b’mod illegali, tal-antikitajiet u tal-armi konvenzjonali; u jippromwovu l-implimentazzjoni ta’ miżuri legali, regolatorji u operazzjonali biex jiġġieldu d-dħul mill-kummerċ illeċitu;

               FILWAQT LI JIKKONSIDRA l-ħtieġa għal gwida armonizzata addizzjonali li tipprovdi lill-gvernijiet b’għodod effiċjenti biex jidentifikaw, jiskoraġġixxu u jnaqqsu l-kummerċ illeċitu, irrispettivament mill-prodott, li jaqsmu s-swieq illeċiti differenti;

               FILWAQT LI JIRRIKONOXXI l-ħtieġa li jadottaw miżuri proattivi biex inaqqsu l-provvista u jiskoraġġixxu d-domanda għal oġġetti u servizzi illeċiti f’firxa ta’ swieq illeċiti;

               FILWAQT LI JIRRIKONOXXI li ż-Żoni ta’ Kummerċ Ħieles (FTZ), jistgħu jistimulaw it-tkabbir ekonomiku leġittimu u għandhom rwol ċentrali fin-negozju għal ħafna ekonomiji u manifatturi ewlenin;

               FILWAQT LI JIRRIKONOXXI li l-istandards, is-sorveljanza u kontrolli oħrajn li jikkonċernaw l-FTZ, għad li għaddew minn proliferazzjoni, mhux dejjem żammew mat-tkabbir fl-għadd ta’ operaturi ekonomiċi u l-volum ta’ kummerċ illeċitu ta’ oġġetti u servizzi;

               FILWAQT LI JIRRIKONOXXI li f’xi FTZ l-awtoritajiet pubbliċi kompetenti jista’ ma jkollhomx aċċess fiżiku f’waqtu għall-bini, u spiss iħabbtu wiċċhom ma’ diffikultajiet biex jiksbu informazzjoni dwar l-attivitajiet tal-operaturi ekonomiċi stabbiliti fl-FTZ, kif ukoll informazzjoni dwar is-sjieda ta’ prodotti li jgħaddu minn jew li jiġu prodotti jew immuntati fl-FTZ, anki fejn standards internazzjonali rilevanti oħra jirrikjedu li dawn ikunu jistgħu;

               FILWAQT LI JIKKONFERMA li wħud mill-operaturi ekonomiċi jistgħu jieħdu vantaġġ minn nuqqas ta’ sorveljanza, kontroll u nuqqas ta’ trasparenza fl-FTZ biex isir frodi kummerċjali, ksur tad-drittijiet ta’ proprjetà intellettwali (IPR), dħul klandestin tal-kuntrabandu, u faċilitazzjoni tal-proliferazzjoni tal-armi u l-ħasil tar-rikavat mill-kriminalità;

               FILWAQT LI JINNOTA l-possibbiltà li jinżammu responsabbli l-awtoritajiet kompetenti li jkunu kompliċi jew negliġenti fis-superviżjoni ta’ operaturi ekonomiċi li jwettqu jew jippermettu l-kummerċ illeċitu li jkun ta’ ħsara għall-persuni, għan-negozji u għall-ambjent;

               Dwar il-proposta tal-Kumitat ta’ Governanza Pubblika:

               I. JAQBEL li, għall-iskop ta’ din ir-Rakkomandazzjoni, jintużaw id-definizzjonijiet li ġejjin:

               –“Żona ta’ Kummerċ Ħieles” tirreferi għal żona magħżula minn pajjiż jew ġurisdizzjoni, fejn l-oġġetti li jidħlu f’din iż-żona ma jkunux soġġetti, jew ikunu soġġetti għal dazji tal-importazzjoni jew tal-esportazzjoni aktar baxxi minn dawk li jkunu japplikaw kieku tali oġġetti kienu ddikjarati għal rilaxx għal ċirkolazzjoni libera, fil-mument meta jidħlu fiha. Il-faċilitajiet użati għall-ħażna temporanja jew għall-proċedura ta’ ħażna doganali ma jitqisux bħala Żoni ta’ Kummerċ Ħieles.

               –L-“awtoritajiet kompetenti” tinkludi, iżda mhux limitata għal, l-awtoritajiet pubbliċi li ġejjin: l-uffiċjali tal-pulizija, tad-dwana, fiskali u tas-sorveljanza tas-suq b’ġurisdizzjoni fuq il-persuni, postijiet, u l-proċessi / l-proċeduri, jew il-prodotti rilevanti.

               II. JIRRAKKOMANDA li l-pajjiżi Membri u dawk mhux Membri li aderew mar-Rakkomandazzjoni (minn hawn’ il quddiem l-“Aderenti”), jippromwovu t-trasparenza biex jiskoraġġixxu l-abbuż ta’ FTZ bħala mezzi ta’ trażmissjoni għall-kummerċ illeċitu.

               Għal dan l-għan, jenħtieġ li l-Aderenti, b’mod li ma jkunx diskriminatorju u li ma joħloqx barrieri żejda għall-kummerċ:

               1.Jiżguraw li l-qafas legali għal FTZ, stabbilit fit-territorju tagħhom jew li b’xi mod ieħor ikun taħt il-kontroll amministrattiv tagħhom,

               ·Jipprevedu d-dritt tal-awtoritajiet kompetenti li jirrikjedu data dokumenti, kampjuni u informazzjoni oħra rilevanti relatati mal-produzzjoni u l-moviment ta’ merkanzija, u li jwettqu, f’konformità mal-liġi domestika, kontrolli ex officio fi kwalunkwe ħin fuq prodotti maħżuna, manifatturati jew ippakkjati u servizzi pprovduti jew attivitajiet imwettqa f’FTZ.

               ·Jippermettu li l-awtoritajiet kompetenti jieħdu azzjonijiet u miżuri xierqa skont il-liġi domestika tagħhom.

               ·Jagħtu s-setgħa lill-awtoritajiet kompetenti biex jeżaminaw il-merkanzija qabel jew waqt l-ammissjoni għal FTZ, jew fi kwalunkwe ħin wara, jekk l-eżami jitqies neċessarju biex jiffaċilita l-amministrazzjoni tajba ta’ kwalunkwe liġi, regolament jew struzzjoni li l-awtorità kompetenti tkun awtorizzata li tinforza.

               ·Jagħtu s-setgħa lill-awtoritajiet kompetenti biex jinfurzaw projbizzjonijiet u restrizzjonijiet applikabbli fuq attivitajiet imwettqa fl-FTZ, filwaqt li jitqiesu n-natura tal-prodotti inkwistjoni, ir-rekwiżiti ta’ superviżjoni doganali, jew ir-rekwiżiti ta’ sigurtà u sikurezza.

               ·Jagħtu s-setgħa lill-awtoritajiet kompetenti li jipprojbixxu persuni li ma jipprovdux il-garanziji meħtieġa ta’ konformità mad-dispożizzjonijiet doganali milli jeżerċitaw attivitajiet f’FTZ.

               ·Jipprojbixxu persuni ġuridiċi jew fiżiċi li jinstabu ħatja ta’ attivitajiet ekonomiċi jew finanzjarji illegali milli joperaw f’FTZ.

               ·Jiżguraw li l-perimetru u l-punti ta’ dħul u ħruġ ta’ FTZ jkunu soġġetti għas-superviżjoni tal-awtoritajiet kompetenti.

               ·Jiżguraw li l-prodotti, il-persuni u l-mezzi tat-trasport li jidħlu u joħorġu mill-FTZ ikunu soġġetti għal kontrolli effettivi.

               ·Jiżguraw li l-operaturi ekonomiċi permessi li joperaw f’FTZ jkunu fiżikament lokalizzati fl-FTZ, u li jikkomunikaw lill-awtoritajiet kompetenti l-identità tal-klijenti fl-operazzjonijiet tagħhom. Meta l-klijent jaġixxi bħala aġent jew rappreżentant, jenħtieġ li l-operatur ekonomiku jikkomunika wkoll l-identità tal-prinċipal, jiġifieri, il-persuna (i) li f’isimha/isimhom jaġixxi l-aġent, lill-awtoritajiet kompetenti.

               2.Jiżguraw li l-awtoritajiet kompetenti jkollhom aċċess għal data statistika aggregata dwar il-prodotti li jidħlu u joħorġu mill-FTZ fuq il-bażi tal-klassifikazzjoni tat-tariffi tagħhom, u informazzjoni li tidentifika s-sid (ien) tal-merkanzija.

               3.Jikkooperaw fuq livell internazzjonali fl-iskambju ta’ informazzjoni dwar l-infurzar tal-liġi, u jikkonsultaw mal-awtoritajiet kompetenti u mal-industriji affettwati fl-investigazzjonijiet u fi proċedimenti legali jew amministrattivi oħra dwar każijiet speċifiċi ta’ użu ħażin tal-FTZ relatat mal-kummerċ illeċitu. Dan jinkludi mezzi bħal:

               ·Kondiviżjoni ta’ informazzjoni finanzjarja u amministrattiva b’mod spontanju u meta mitlub, bħala appoġġ għall-għoti ta’ evidenza fi proċedimenti ġudizzjarji, jew biex ikunu żgurati u jitkomplew is-sorveljanza u l-kontroll effettivi tal-FTZ kif ukoll il-prevenzjoni tal-użu ħażin tagħhom, skont il-liġi domestika.

               ·Użu aħjar u aderenza mal-arranġamenti attwali għal kooperazzjoni Doganali, kif meħtieġ permezz ta’ Ftehimiet ta’ Assistenza Reċiproka Doganali, u qsim ta’ informazzjoni dwar l-infurzar tal-liġi u portali ta’ divulgazzjoni u protokolli oħra.

               ·Kooperazzjoni u assistenza fl-iżvilupp u l-implimentazzjoni ta’ politiki u prattiki biex jiġi miġġieled il-kummerċ illeċitu fl-FTZ, inkluża assistenza teknika biex jiġu kondiviżi u żviluppati sistemi mtejba għaż-żamma ta’ rekords mill-awtoritajiet kompetenti, mill-FTZ u mill-operaturi ekonomiċi.

               4.It-tisħiħ tal-kooperazzjoni domestika bejn l-aġenziji, inklużi l-obbligi li jiġu rapportati suspetti ta’ mġiba illegali lill-awtoritajiet pubbliċi kompetenti, il-kondiviżjoni ta’ informazzjoni bejn l-aġenziji; u mekkaniżmi oħra ta’ kooperazzjoni bħal investigazzjonijiet konġunti u ċentri konġunti ta’ intelligence.

               5.Il-promozzjoni tas-sensibilizzazzjoni fost l-awtoritajiet kompetenti u l-partijiet interessati tas-settur privat (pereż. intermedjarji ewlenin inklużi aġenti tat-trasport marittimu, spedituri tal-merkanzija, sensara doganali u kumpaniji tal-loġistika) biex jifhmu r-rwoli u r-responsabbiltajiet tal-operat f’FTZ, kif ukoll ir-riskji relatati mal-operazzjonijiet tal-FTZ.

               6.It-trawwim tas-sħubijiet fost il-partijiet ikkonċernati biex jiġi miġġieled il-kummerċ illeċitu li joħroġ mill-FTZ ta’ riskju għoli, bħal dawk li ma jkunux implimentaw il-Kodiċi ta’ Kondotta għall-Integrità taż-Żoni ta’ Kummerċ Ħieles, stabbilit fl-Anness ta’ din ir-Rakkomandazzjoni u li jifforma parti integrali minnu. Dan jinkludi sforzi biex jinkoraġġixxu lill-komunità kummerċjali li tagħmel użu mill-FTZ, jew li tiffinanzja l-operaturi fl-FTZ, biex tagħmel negozju jew timpenja ruħha fi FTZ li huma konformi mal-Kodiċi ta’ Kondotta għall-Integrità taż-Żoni ta’ Kummerċ Ħieles.

               7.Il-monitoraġġ tal-attivitajiet tal-FTZ u l-pubblikazzjoni ta’ indikaturi annwali li jikkontribwixxu għal evalwazzjoni tar-riskju tagħhom li jiffaċilitaw il-kummerċ illeċitu.

               8.L-iżvilupp ta’ statistiċi preċedenti marbuta mal-infurzar jew man-nuqqas ta’ konformità, li jinkludu l-qbid u s-sekwestri doganali ta’ oġġetti illeċiti li joriġinaw, jew li jkunu ġejjin minn FTZ, u azzjonijiet ta’ infurzar diġà adottati f’dawk l-FTZ.

               9.It-twettiq ta’ operazzjonijiet immirati fir-rigward ta’ vjeġġi li joriġinaw minn FTZ b’riskju għoli, bħal dawk li ma jimplimentawx il-Kodiċi ta’ Kondotta għall-Integrità taż-Żoni ta’ Kummerċ Ħieles.

               10.Użu akbar ta’ ftehimiet internazzjonali eżistenti jew ġodda li jinkludu dispożizzjonijiet dwar l-assistenza legali reċiproka jew forom oħra ta’ kooperazzjoni fl-infurzar, sabiex jiġi miġġieled il-kummerċ illeċitu mwettaq fil-FTZ. Meta jiġu amministrati ftehimiet bħal dawn, jenħtieġ li l-Aderenti jaħtru l-awtoritajiet kompetenti u l-punti ta’ kuntatt tagħhom sabiex jiffaċilitaw il-komunikazzjoni bejn u fost l-awtoritajiet kompetenti tal-partijiet għal dawn il-ftehimiet.

               III. JIRRAKKOMANDA li l-Aderenti jieħdu miżuri biex iħeġġu lill-FTZ jimplimentaw il-Kodiċi ta’ Kondotta għall-Integrità taż-Żoni ta’ Kummerċ Ħieles. Tali miżuri jinkludu l-kontroll strett fuq il-kunsinni li jaslu minn FTZ jew li għalihom hemm evidenza ta’ tranżitu minn FTZ li ma jimplimentawx il-Kodiċi ta’ Kondotta għall-Integrità taż-Żoni ta’ Kummerċ Ħieles, iżda mhumiex limitati għal dan it-twettiq ta’ kontroll strett.

               IV. JIRRAKKOMANDA li l-Aderenti jużaw ftehimiet kummerċjali, kif xieraq, biex jinkoraġġixxu l-osservanza tal-prinċipji fil-ġlieda kontra l-kummerċ illeċitu fl-FTZ li jinsabu f’din ir-Rakkomandazzjoni.

               V. JISTIEDEN lis-Segretarju Ġenerali u lill-Aderenti biex ixerrdu din ir-Rakkomandazzjoni.

               VI. JISTIEDEN lil dawk kollha li mhumiex Aderenti biex iqisu u jaderixxu ma’ din ir-Rakkomandazzjoni.

               VII. JAGĦTI STRUZZJONIJIET lill-Kumitat għall-Governanza Pubblika permezz tat-Task Force għall-ġlieda kontra l-kummerċ illeċitu biex:

               ·Iservi bħala forum għall-iskambju ta’ informazzjoni u t-twettiq ta’ evalwazzjonijiet volontarji bejn il-pari fir-rigward tal-implimentazzjoni ta’ din ir-Rakkomandazzjoni;

               ·Jistabbilixxi mekkaniżmu għall-valutazzjoni tal-prestazzjoni u l-konformità tal-FTZ mal-Kodiċi ta’ Kondotta għall-Integrità taż-Żoni ta’ Kummerċ Ħieles fi żmien sena mill-adozzjoni tar-Rakkomandazzjoni u jirrapporta lill-Kunsill dwar dan;

               ·Jiżviluppa sett ta’ għodod biex jiġu appoġġati l-Aderenti fl-implimentazzjoni tar-Rakkomandazzjoni, inkluża l-promozzjoni u l-inkoraġġiment tal-konformità tal-FTZ mal-Kodiċi ta’ Kondotta għall-Integrità taż-Żoni ta’ Kummerċ Ħieles, fi żmien sena mill-adozzjoni tar-Rakkomandazzjoni; kif ukoll

               ·Jimmonitorja l-implimentazzjoni ta’ din ir-Rakkomandazzjoni u jirrapporta dwar dan lill-Kunsill sa mhux aktar tard minn ħames snin wara l-adozzjoni tiegħu u mill-inqas kull għaxar snin minn hemm’ il quddiem.

               ANNESS

               Kodiċi ta’ Kondotta għall-Integrità taż-Żoni ta’ Kummerċ Ħieles

               Iż-Żoni Integri ta’ Kummerċ Ħieles huma dawk li:

               1.Jipprovdu aċċess mingħajr kundizzjonijiet lill-awtoritajiet kompetenti, skont il-liġi domestika tagħhom, biex iwettqu l-kontrolli ta’ infurzar ex officio tal-operaturi b’appoġġ għall-investigazzjonijiet ta’ ksur tal-liġijiet u r-regolamenti applikabbli.

               2.Jinnotifikaw lill-awtoritajiet kompetenti bil-quddiem dwar kwalunkwe attività industrijali, kummerċjali jew ta’ servizz li ssir fl-FTZ.

               3.Jipprojbixxu l-operaturi u lill-persuni li ma jipprovdux il-garanzija meħtieġa ta’ konformità mad-dispożizzjonijiet doganali applikabbli, milli jeżerċitaw attività fl-FTZ.

               4.Jiżguraw li l-operaturi ekonomiċi attivi fl-FTZ iżommu rekords diġitali dettaljati tal-vjeġġi kollha tal-merkanzija li tidħol u tħalli ż-żona, kif ukoll tal-prodotti u s-servizzi kollha prodotti fiha, li jkunu biżżejjed biex ikunu jafu x’hemm fiż-żona fi kwalunkwe ħin partikolari. Jenħtieġ li r-rekords diġitali:

               ·Jiddokumentaw l-operazzjonijiet ta’ bejgħ u xiri tal-prodotti u s-servizzi kollha li jidħlu u joħorġu mill-FTZ, u jiġu pprovduti lill-awtoritajiet kompetenti meta mitluba minnhom.

               ·Iżommu rekord komplut u preċiż skont il-liġi domestika tat-tranżazzjonijiet kummerċjali kollha biex ikun hemm l-obbligu ta’ rendikont sħiħ tal-materjali użati fil-proċessi ta’ produzzjoni u assemblaġġ li jistgħu jiġu rrikonċiljati mal-volum u l-valur tat-tranżazzjonijiet kummerċjali tagħhom. Jenħtieġ li dawn ir-rekords:

               –Jinżammu għal perjodu ta' mill-inqas ħames snin.

               –Isiru disponibbli fil-ħin lill-awtoritajiet kompetenti meta mitluba.

               –Jinżammu fil-format meħtieġ mill-awtoritajiet kompetenti, b’tali mod li jkun jista’ jintuża għat-tfassil ta’ profili tar-riskju mill-awtorità kompetenti.

               5.Jittrażmettu fil-ħin lill-awtoritajiet kompetenti r-rekords u l-informazzjoni mitluba minnhom skont il-liġi domestika u d-dispożizzjonijiet taż-żamma tar-rekords.

               6.Jiżguraw li l-operaturi ekonomiċi attivi fl-FTZ jkunu jistgħu jagħtu aċċess għar-rekords diġitali dettaljati tagħhom meta mitluba mill-awtoritajiet kompetenti fil-ġurisdizzjoni fejn tkun stabbilita ż-żona.

               7.Jaħtru punt ta’ kuntatt dedikat bil-ħiliet u r-riżorsi meħtieġa biex iwieġeb b’mod effettiv għal dawn it-talbiet għall-informazzjoni mingħand l-awtoritajiet kompetenti.

               8.Jinċentivaw il-ħlas elettroniku għal kull tranżazzjoni kummerċjali jew finanzjarja tal-operaturi ekonomiċi attivi fl-FTZ li sseħħ fl-FTZ jew li joriġinaw mill-FTZ, u jiżguraw it-traċċabilità tat-tranżazzjonijiet fi flus kontanti.

               9.Jipparteċipaw f’tagħlim bejn il-pari u djalogi mal-Aderenti biex isolvu l-isfidi ta’ konformità.

                     (1)

                        It-Task Force għall-Ġlieda kontra l-Kummerċ Illeċitu tfassal u tkejjel l-impatti ekonomiċi tat-traffikar transfruntiera f’tali setturi bħall-prodotti ffalsifikati, l-annimali selvaġġi u l-persuni.

                     (2)

                        Dikjarazzjoni tal-Kunsill Ministerjali 2017

                     (3)

                        Oqfsa ta’ Governanza biex jiġi miġġieled il-Kummerċ Illeċitu (OECD, 2018)

                     (4)

                        Il-Kummerċ ta’ Oġġetti Ffalsifikati u Żoni ta’ Kummerċ Ħieles: Evidenza minn xejriet reċenti (OECD-EUIPO, 2018).

                     (5)

                        Why Do Countries Export Fakes? The Role of Governance Frameworks, Enforcement and Socio-economic Factors (OECD-EUIPO, 2018); Illicit Trade: Converging Criminal Networks (OECD, 2016).

                     (6)

                        Governance Frameworks to Counter Illicit Trade (OECD, 2018)


               IL-KUMMISSJONI EWROPEA
            Brussell, 16.9.2019
            COM(2019) 414 final
            2019/0194(NLE)
            Proposta għal
            DEĊIŻJONI TAL-KUNSILL
            dwar il-pożizzjoni li għandha tittieħed f’isem l-Unjoni Ewropea fit-tielet laqgħa tal-Konferenza tal-Partijiet għall-Konvenzjoni ta’ Minamata dwar il-Merkurju fir-rigward tal-adozzjoni ta’ Deċiżjoni dwar l-eliminazzjoni gradwali tal-amalgama dentali u li temenda l-Anness A għal din il-Konvenzjoni

               MEMORANDUM TA’ SPJEGAZZJONI

               1.Suġġett tal-proposta

               Din il-proposta tikkonċerna d-deċiżjoni li tistabbilixxi l-pożizzjoni li trid tittieħed f’isem l-Unjoni waqt it-tielet laqgħa tal-Konferenza tal-Partijiet għall-Konvenzjoni ta’ Minamata dwar il-Merkurju b’rabta mal-adozzjoni prevista ta’ Deċiżjoni dwar l-eliminazzjoni gradwali tal-amalgama dentali u li temenda l-Anness A għal dik il-Konvenzjoni.

               2.Kuntest tal-proposta

               2.1.Il-Konvenzjoni ta’ Minamata dwar il-Merkurju

               Il-Konvenzjoni ta’ Minamata dwar il-Merkurju (“il-Ftehim”) hija l-qafas legali internazzjonali ewlieni maħsub biex jipproteġi s-saħħa tal-bniedem u l-ambjent mill-emissjonijiet antropoġeniċi u r-rilaxxi tal-merkurju u l-komposti tal-merkurju fl-arja, fl-ilma u fuq l-art.

               Hija tindirizza ċ-ċiklu sħiħ tal-ħajja tal-merkurju mill-estrazzjoni primarja tal-merkurju għar-rimi tal-iskart tal-merkurju, inkluż il-ħażna temporanja tal-merkurju, it-taħlitiet tal-merkurju ma’ sustanzi oħra, inklużi l-ligi tal-merkurju, b’konċentrazzjoni ta’ merkurju li tal-anqas tkun ta’ 95 % skont il-piż (“it-taħlitiet tal-merkurju”), u ta’ sitt komposti tal-merkurju, inkluż il-klorur tal-merkurju (I), l-ossidu tal-merkurju (II), is-sulfat tal-merkurju (II), in-nitrat tal-merkurju (II), iċ-ċinnabar u s-sulfur tal-merkurju, apparti l-iskart tal-merkurju. Il-Ftehim daħal fis-seħħ fis-16 ta’ Awwissu 2017. L-Unjoni Ewropea hija parti għall-Ftehim
                  1
                bħalma huma l-biċċa l-kbira tal-Istati Membri
                  2
               .

               2.2.Il-Konferenza tal-Partijiet

               Il-Konferenza tal-Partijiet għall-Ftehim (“is-COP”) twettaq il-funzjonijiet assenjati lilha mill-Ftehim u, għal dak il-għan, għandha tqis u twettaq fost l-oħrajn, kull azzjoni addizzjonali li tista’ tkun meħtieġa biex jinkisbu l-objettivi tal-Ftehim, inkluż l-adozzjoni ta’ linji gwida rilevanti.

                Skont l-Artikolu 28 tal-Ftehim u d-Deċiżjoni MC-1/1 dwar ir-Regoli ta’ Proċedura adottati mis-COP waqt l-ewwel laqgħa tagħha (bejn l-24 u d-29 ta’ Settembru 2017), kull Parti għandha vot wieħed. Madankollu, l-Unjoni, bħala organizzazzjoni ta’ integrazzjoni reġjonali ekonomika, teżerċita d-dritt tagħha li tivvota, dwar kwistjonijiet fil-kompetenza tagħha, b’numru ta’ voti ugwali għan-numru tal-Istati Membri tagħha li huma Partijiet għall-Ftehim. L-Unjoni ma għandhiex teżerċita d-dritt għall-vot tagħha jekk xi ħadd mill-Istati Membri tagħha jeżerċita d-dritt għall-vot tiegħu, u vici versa.

               2.3.L-att previst tal-Konferenza tal-Partijiet

               Fil-25 ta’ Novembru 2019, abbażi tal-informazzjoni disponibbli għall-Partijiet tal-Ftehim, is-COP hija mistennija tadotta, matul it-tielet laqgħa tagħha, Deċiżjoni dwar l-eliminazzjoni gradwali tal-amalgama dentali u l-emenda tal-Anness A għall-Konvenzjoni bħala segwitu għal proposta konġunta magħmula minn sitt pajjiżi Afrikani li huma Partijiet għall-Ftehim (il-Gabon, iċ-Chad, il-Guinea-Bissau, il-Botswana, is-Senegal, in-Niġer), f’konformità mal-Artikoli 26 u 27 tal-Ftehim (“l-att previst”).

               Il-Parti I tal-Anness A tal-Ftehim tinkludi lista ta’ prodotti miżjudin bil-merkurju (eż. ċerti bozoz fluworexxenti kompatti għal skopijiet ta’ tidwil ġenerali), il-manifattura, l-importazzjoni u l-esportazzjoni tagħhom hija pprojbita mill-2021, f’konformità mal-Artikolu 4(1) ta’ dan il-Ftehim.

               Il-Parti II tal-Anness A tal-Ftehim fiha lista ta’ disa’ miżuri dwar it-tnaqqis gradwali tal-użu tal-amalgama dentali. F’konformità mal-Artikolu 4(1) u mal-Parti II tal-Anness A tal-Ftehim, il-Partijiet iridu jieħdu mill-inqas żewġ miżuri (eż. biex jirrestrinġu l-użu tal-amalgama dentali għall-forma inkapsulata tagħha).

               L-objettiv tal-att previst huwa li jelimina gradwalment l-użu tal-amalgama dentali. Biex isir dan, l-att previst jipproponi li jirregola l-manifattura u l-kummerċ internazzjonali tal-amalgama dentali f’żewġ passi. L-ewwel nett, huwa jipprevedi l-eliminazzjoni gradwali, sa mill-2022, tal-manifattura, tal-importazzjoni u tal-esportazzjoni tal-amalgama dentali meta din tkun iddestinata biex tintuża għall-kura tas-snien tal-ħalib, kif ukoll tas-snien ta’ tfal taħt l-età ta’ 15-il sena u ta’ nisa tqal u li qed ireddgħu. It-tieni, huwa jipprevedi li japplika din il-projbizzjoni mill-2025 għall-manifattura, għall-importazzjoni u għall-esportazzjoni tal-amalgama dentali għall-użi l-oħra kollha, ħlief fejn ma hemmx alternattivi ħielsa mill-merkurju disponibbli. F’dan ir-rigward, l-att previst jipproponi li jħassar il-Parti II tal-Anness A tal-Ftehim u li jinkludi l-amalgama dentali fil-lista ta’ prodotti miżjudin bil-merkurju msemmija fil-Parti I tal-Anness A għall-Ftehim.

               3.Il-pożizzjoni li għandha tittieħed f’isem l-Unjoni

               Il-pożizzjoni proposta li trid tittieħed f’isem l-Unjoni hija li waqt it-tielet laqgħa tas-COP tiġi appoġġjata l-adozzjoni ta’ Deċiżjoni li tkun konsistenti mal-acquis tal-UE.

               L-Artikolu 10(2) tar-Regolament (UE) 2017/852 tal-Parlament Ewropew u tal-Kunsill tas-17 ta’ Mejju 2017 dwar il-merkurju
                  3
                (“ir-Regolament (UE) 2017/852”) jipprojbixxi, mill-1 ta’ Lulju 2018, l-użu tal-amalgama dentali fl-UE għat-trattament tas-snien tal-ħalib, kif ukoll tas-snien tat-tfal taħt l-età ta’ 15-il sena u ta’ nisa tqal u li qed ireddgħu.

               L-Artikolu 19 tar-Regolament (UE) Nru 2017/852 jipprevedi fost l-oħrajn, li l-Kummissjoni se tirrapporta lill-Parlament Ewropew u lill-Kunsill, sat-30 ta’ Ġunju 2020, dwar il-fattibbiltà ta’ eliminazzjoni gradwali fl-UE tal-użu tal-amalgama dentali fuq terminu twil, u preferibbilment sal-2030, filwaqt li jitqiesu l-pjanijiet nazzjonali tal-Istati Membri dwar it-tnaqqis gradwali tal-użu tal-amalgama dentali msemmija fl-Artikolu 10(3) u b’rispett sħiħ tal-kompetenza nazzjonali tagħhom għall-organizzazzjoni u għall-għoti ta’ servizzi tas-saħħa u tal-kura medika. Fid-dawl ta’ dan, f’Settembru 2018 il-Kummissjoni Ewropea nediet valutazzjoni dwar il-fattibbiltà ta’ tali eliminazzjoni gradwali fl-UE sal-2030. L-eżitu tal-istudju se jkun fih valutazzjoni teknika, li tinkludi l-analiżi tal-pjanijiet nazzjonali msemmija hawn fuq, li l-Istati Membri kollha kellhom jissottomettu sal-1 ta’ Lulju 2019. Dan l-istudju se jikkonkludi fi Frar 2020 u se jservi ta’ bażi għar-rapport tal-Kummissjoni msemmi hawn fuq li se jitressaq sal-aħħar ta’ Ġunju 2020.

               Għalhekk, l-acquis tal-UE jirregola l-użu tal-amalgama dentali iżda attwalment ma jipprevjenix il-manifattura, l-importazzjoni u l-esportazzjoni tagħha. Fil-futur, tista’ tiġi kkunsidrata l-possibbiltà li jitwessgħu r-restrizzjonijiet dwar l-użu biex tiġi inkluża projbizzjoni fuq il-manifattura, l-importazzjoni u l-esportazzjoni tal-amalgama dentali li tiddependi fost l-oħrajn fuq l-eżitu tar-rieżami tar-Regolament (UE) 2017/852 f’konformità mal-Artikolu 19.

               Għaldaqstant, fit-tielet laqgħa tal-Konferenza tal-Partijiet tal-Ftehim, l-UE tista’ biss tappoġġa l-adozzjoni ta’ Deċiżjoni li tkun konsistenti mal-acquis tal-UE. Hija meħtieġa pożizzjoni tal-Unjoni peress li, ladarba tiġi adottata, il-Partijiet għall-Ftehim ser ikollhom jimplimentaw l-att previst .

               4.Bażi ġuridika

               4.1.Bażi ġuridika proċedurali

               4.1.1.Il-Prinċipji

               L-Artikolu 218(9) tat-Trattat dwar il-Funzjonament tal-Unjoni Ewropea (TFUE) jipprevedi deċiżjonijiet li jistabbilixxu “l-pożizzjonijiet li għandhom jiġu adottati f’isem l-Unjoni f’sede stabbilita fi ftehim, meta dik is-sede tintalab tadotta atti li jkollhom effetti legali, sakemm dawn ma jkunux atti li jissupplimentaw jew jemendaw il-qafas istituzzjonali tal-ftehim”. Il-kunċett ta’ “atti li jkollhom effetti legali” jinkludi l-atti li jkollhom effetti legali bis-saħħa tar-regoli tad-dritt internazzjonali li jirregolaw il-korp inkwistjoni. Jinkludi wkoll l-istrumenti li ma għandhomx effett vinkolanti skont id-dritt internazzjonali, iżda li “jistgħu jinfluwenzaw b’mod determinanti l-kontenut tal-leġiżlazzjoni adottata mil-leġiżlatur tal-Unjoni”
                  4
               .

               4.1.2.Applikazzjoni għal dan il-każ

               Is-COP hija korp imwaqqaf bi ftehim, jiġifieri l-Konvenzjoni ta’ Minamata dwar il-Merkurju.

               L-att previst, li s-COP hija mitluba tadotta, jikkostitwixxi att li għandu effetti legali. L-att previst għandu effetti legali minħabba li l-Partijiet għall-Ftehim għandhom jieħdu miżuri biex jiżguraw li jiġi implimentat u li jkun hemm konformità miegħu.

               L-att previst ma jissupplimentax jew ma jemendax il-qafas istituzzjonali tal-Ftehim. Għaldaqstant, il-bażi ġuridika proċedurali għad-deċiżjoni proposta hija l-Artikolu 218(9) tat-TFUE.

               4.2.Bażi ġuridika sostantiva

               4.2.1.Il-Prinċipji

               Il-bażi ġuridika sostantiva biex tittieħed deċiżjoni skont l-Artikolu 218(9) tat-TFUE tiddependi primarjament mill-objettiv u mill-kontenut tal-att previst li dwaru tittieħed pożizzjoni f’isem l-Unjoni. Jekk l-att previst ikollu żewġ għanijiet jew żewġ komponenti, u jekk wieħed minn dawk l-għanijiet jew il-komponenti jkun jista’ jiġi identifikat bħala dak ewlieni, filwaqt li l-ieħor ikun sempliċement inċidentali, id-deċiżjoni skont l-Artikolu 218(9) tat-TFUE trid tkun ibbażata fuq bażi ġuridika sostantiva waħda, jiġifieri dik meħtieġa mill-għan jew mill-komponent ewlieni jew predominanti.

               4.2.2.Applikazzjoni għal dan il-każ

               L-objettiv u l-kontenut ewlenin tal-att previst huma marbuta mal-ambjent. Għaldaqstant, il-bażi ġuridika sostantiva tad-deċiżjoni proposta hi l-Artikolu 192(1) tat-TFUE.

               4.3.Konklużjoni

               Jenħtieġ li l-bażi ġuridika tad-deċiżjoni proposta tkun l-Artikolu 192(1) tat-TFUE flimkien mal-Artikolu 218(9) tat-TFUE.

               2019/0194 (NLE)

               Proposta għal

               DEĊIŻJONI TAL-KUNSILL

               dwar il-pożizzjoni li għandha tittieħed f’isem l-Unjoni Ewropea fit-tielet laqgħa tal-Konferenza tal-Partijiet għall-Konvenzjoni ta’ Minamata dwar il-Merkurju fir-rigward tal-adozzjoni ta’ Deċiżjoni dwar l-eliminazzjoni gradwali tal-amalgama dentali u li temenda l-Anness A għal din il-Konvenzjoni

               IL-KUNSILL TAL-UNJONI EWROPEA

               Wara li kkunsidra t-Trattat dwar il-Funzjonament tal-Unjoni Ewropea, u b’mod partikolari l-Artikolu 192(1), flimkien mal-Artikolu 218(9) tiegħu,

               Wara li kkunsidra l-proposta tal-Kummissjoni Ewropea,

               Billi:

               (1)Il-Konvenzjoni ta’ Minamata
                  5
                dwar il-Merkurju (“il-Ftehim”) ġiet konkluża mill-Unjoni permezz tad-Deċiżjoni tal-Kunsill (UE) 2017/939
                  6
                u daħlet fis-seħħ fis-16 ta’ Awwissu 2017.

               (2)Skont id-Deċiżjoni MC-1/1 dwar ir-Regoli ta’ Proċedura adottati mill-Konferenza tal-Partijiet tal-Ftehim waqt l-ewwel laqgħa tagħha, il-Partijiet għandhom jagħmlu kull sforz biex jilħqu ftehim b’kunsens dwar il-materji kollha ta’ sustanza.

               (3)Il-Konferenza tal-Partijiet tal-Ftehim, matul it-tielet laqgħa tagħha tal-25-29 ta’ Novembru 2019, hija mistennija tadotta Deċiżjoni (“id-Deċiżjoni proposta”) dwar l-eliminazzjoni gradwali tal-amalgama dentali u li temenda l-Anness A għall-Ftehim.

               (4)Huwa xieraq li tiġi stabbilita l-pożizzjoni li għandha tittieħed f’isem l-Unjoni fil-Konferenza tal-Partijiet tal-Ftehim, peress li din id-Deċiżjoni proposta, jekk tiġi approvata, se jkollha effetti legali peress li l-Partijiet tal-Ftehim se jkollhom jieħdu miżuri biex jimplimentawha fil-livelli nazzjonali u/jew reġjonali.

               (5)Id-Deċiżjoni proposta tipprevedi projbizzjoni sa mill-2022 tal-manifattura, tal-importazzjoni u tal-esportazzjoni ta’ amalgama dentali meta tintuża għall-kura ta’ snien tal-ħalib u tas-snien ta’ tfal taħt il-ħmistax-il sena u ta’ nisa tqal u li qed ireddgħu. Id-Deċiżjoni proposta tipprevedi l-estensjoni ta’ tali projbizzjoni, sa mill-2025, għall-manifattura, għall-importazzjoni u għall-esportazzjoni tal-amalgama dentali għall-użi l-oħra kollha, ħlief fejn ma hemmx alternattivi mingħajr merkurju disponibbli. Id-Deċiżjoni proposta tipprevedi l-emenda tal-Anness A tal-Ftehim bħala mezz biex jiġu implimentati dawk il-projbizzjonijiet fil-Ftehim.

               (6)L-Artikolu 10(2) tar-Regolament (UE) 2017/852 tal-Parlament Ewropew u tal-Kunsill dwar il-Merkurju
                  7
                jipprojbixxi mill-1 ta’ Lulju 2018 l-użu tal-amalgama dentali fl-Unjoni għat-trattament tas-snien tal-ħalib u tas-snien tat-tfal taħt il-ħmistax-il sena u tan-nisa tqal u li qed ireddgħu; filwaqt li l-Artikolu 19 ta’ dak ir-Regolament jipprevedi li l-Kummissjoni se tivvaluta u tirrapporta sat-30 ta’ Ġunju 2020 lill-Parlament Ewropew u lill-Kunsill dwar il-fattibbiltà ta’ eliminazzjoni gradwali fl-Unjoni tal-użu tal-amalgama dentali fuq terminu twil, u preferibbilment sal-2030.

               (7)Għalhekk jenħtieġ li d-Deċiżjoni proposta tkun appoġġata biss sa fejn għandhom x’jaqsmu l-elementi tagħha dwar l-eliminazzjoni gradwali tal-użu tal-amalgama dentali għat-trattament tas-snien tal-ħalib u tas-snien tat-tfal taħt il-ħmistax-il sena u tan-nisa tqal u li qed ireddgħu; filwaqt li jenħtieġ li l-Unjoni tappoġġa biss l-adozzjoni ta’ Deċiżjoni mill-Konferenza tal-Partijiet għall-Ftehim li tkun konsistenti mal-acquis tal-Unjoni.

               ADOTTAT DIN ID-DEĊIŻJONI:

               Artikolu 1

               Il-pożizzjoni li għandha tittieħed f’isem l-Unjoni fit-tielet laqgħa tal-Konferenza tal-Partijiet tal-Ftehim għandha tkun li tappoġġa l-adozzjoni ta’ Deċiżjoni dwar l-eliminazzjoni gradwali tal-użu ta’ amalgama dentali li hija konsistenti mal-acquis tal-Unjoni.

               Artikolu 2

               Din id-Deċiżjoni hija indirizzata lill-Kummissjoni.

               Magħmul fi Brussell,

                     Għall-Kunsill

                     Il-President

                     (1)

                        Id-Deċiżjoni tal-Kunsill (UE) 2017/939 tal-11 ta’ Mejju 2017 dwar il-konklużjoni f’isem l-Unjoni Ewropea tal-Konvenzjoni ta’ Minamata dwar il-Merkurju (ĠU L 142, 2.6.2017, p. 4).

                     (2)

                        Fl-20 ta’ Ġunju 2019, 23 Stat Membru kienu rratifikaw il-Konvenzjoni ta’ Minamata dwar il-Merkurju, jiġifieri l-Awstrija, il-Belġju, il-Bulgarija, il-Kroazja, ir-Repubblika Ċeka, id-Danimarka, l-Estonja, il-Finlandja, Franza, il-Ġermanja, l-Ungerija, l-Irlanda, il-Latvja, il-Litwanja, il-Lussemburgu, Malta, in-Netherlands, il-Portugall, ir-Rumanija, is-Slovakkja, is-Slovenja, l-Iżvezja u r-Renju Unit.

                     (3)

                        ĠU L 137, 24.5.2017, p. 1.

                     (4)

                        Is-Sentenza tal-Qorti tal-Ġustizzja tas-7 ta’ Ottubru 2014, Ġermanja vs il-Kunsill, C-399/12, ECLI: EU:C:2014:2258, paragrafi 61 sa’ 64.

                     (5)

                        Kopja ċċertifikata tal-Konvenzjoni ta’ Minamata dwar il-Merkurju hija disponibbli fuq:
                  https://treaties.un.org/doc/Treaties/2013/10/20131010%2011-16%20AM/CTC-XXVII-17.pdf

                     (6)

                        Id-Deċiżjoni tal-Kunsill (UE) 2017/939 tal-11 ta’ Mejju 2017 dwar il-konklużjoni f’isem l-Unjoni Ewropea tal-Konvenzjoni ta’ Minamata dwar il-Merkurju (ĠU L 142, 2.6.2017, p. 4).

                     (7)

                        Ir-Regolament (UE) 2017/852 tal-Parlament Ewropew u tal-Kunsill tas-17 ta’ Mejju 2017 dwar il-merkurju, u li jħassar ir-Regolament (KE) Nru 1102/2008 (ĠU L 137, 24.5.2017, p. 1).


               IL-KUMMISSJONI EWROPEA
            Brussell, 16.9.2019
            COM(2019) 413 final
            2019/0193(NLE)
            Proposta għal
            DEĊIŻJONI TAL-KUNSILL
            dwar il-pożizzjoni li trid tittieħed f’isem l-Unjoni Ewropea fit-tielet laqgħa tal-Konferenza tal-Partijiet għall-Konvenzjoni ta’ Minamata dwar il-Merkurju b’rabta mal-adozzjoni prevista ta’ Deċiżjoni li tistabbilixxi l-limiti għall-iskart tal-merkurju, f’konformità mal-paragrafu 2 tal-Artikolu 11 ta’ dik il-Konvenzjoni

               MEMORANDUM TA’ SPJEGAZZJONI

               1.Suġġett tal-proposta

               Din il-proposta tikkonċerna d-deċiżjoni li tistabbilixxi l-pożizzjoni li trid tittieħed f’isem l-Unjoni waqt it-tielet laqgħa tal-Konferenza tal-Partijiet għall-Konvenzjoni ta’ Minamata dwar il-Merkurju b’rabta mal-adozzjoni prevista ta’ Deċiżjoni li tistabbilixxi l-limiti għall-iskart tal-merkurju, kif imsemmi fil-paragrafu 2, tal-Artikolu 11 ta’ dik il-Konvenzjoni.

               2.Kuntest tal-proposta

               2.1.Il-Konvenzjoni ta’ Minamata dwar il-Merkurju

               Il-Konvenzjoni ta’ Minamata dwar il-Merkurju (“il-Ftehim”) hija l-qafas legali internazzjonali ewlieni maħsub biex jipproteġi s-saħħa tal-bniedem u l-ambjent mill-emissjonijiet antropoġeniċi u mir-rilaxxi tal-merkurju u tal-komposti tal-merkurju fl-arja, fl-ilma u fuq l-art. Hija tindirizza ċ-ċiklu sħiħ tal-ħajja tal-merkurju mill-estrazzjoni minerarja primarja tal-merkurju għar-rimi tal-iskart tal-merkurju.

               Il-paragrafu 2 tal-Artikolu 11 tal-Ftehim, jistipula li, għall-fini ta’ dan il-Ftehim, “skart tal-merkurju” tfisser, sustanzi jew oġġetti (a) li jikkonsistu minn jew (b) li fihom jew (c) li huma kkontaminati bil-merkurju jew b’komposti tal-merkurju, fi kwantità li taqbeż il-limiti li għandhom jiġu definiti mill-Konferenza tal-Partijiet, u li jintremew jew li huma maħsuba jew meħtieġa li jintremew f’konformità mal-liġi nazzjonali jew mal-Ftehim. Din id-dispożizzjoni żżid li din id-definizzjoni ta’ “skart tal-merkurju” teskludi l-iskart mill-estrazzjoni minerarja (saff ta’ materjal żejjed , skart tal-blat u rmied tat-tlissija), ħlief skart tal-minjieri mill-minjieri tal-merkurju primarju, li jkun fih il-merkurju jew komposti tal-merkurju fi kwantità inqas mil-limiti li għandhom jiġu definiti mill-Konferenza tal-Partijiet.

               Il-paragrafu 3, tal-Artikolu 11 tal-Ftehim, jispeċifika li l-iskart li jikkwalifika bħala skart tal-merkurju skont l-Artikolu 11(2) tiegħu, irid jiġi immaniġjat b’mod ambjentalment korrett  (“ESM”).

               Il-Ftehim daħal fis-seħħ fis-16 ta’ Awwissu 2017.

               L-Unjoni Ewropea hija parti għall-Ftehim
                  1
                 bħalma huma ħafna mill-Istati Membri
                  2
               .

               2.2.Il-Konferenza tal-Partijiet

               Il-Konferenza tal-Partijiet għall-Ftehim (“is-COP”) twettaq il-funzjonijiet assenjati lilha mill-Ftehim u, għal dak il-għan, għandha tqis u twettaq, fost l-oħrajn, kull azzjoni addizzjonali li tista’ tkun meħtieġa biex jinkisbu l-objettivi tal-Ftehim, inkluż l-adozzjoni ta’ linji gwida rilevanti.

               Skont l-Artikolu 28 tal-Ftehim u d-Deċiżjoni MC-1/1 dwar ir-Regoli ta’ Proċeduri adottati mis-COP waqt l-ewwel laqgħa tagħha (bejn l-24 u d-29 ta’ Settembru 2017), kull Parti għandha vot wieħed. Madankollu, l-Unjoni, bħala organizzazzjoni ta’ integrazzjoni reġjonali ekonomika, teżerċita d-dritt tagħha li tivvota, dwar kwistjonijiet fil-kompetenza tagħha, b’numru ta’ voti ugwali għan-numru tal-Istati Membri tagħha li huma partijiet għall-Ftehim. L-Unjoni ma għandhiex teżerċita d-dritt għall-vot tagħha jekk xi ħadd mill-Istati Membri tagħha jeżerċita d-dritt għall-vot tiegħu, u viċe versa.

               2.3.L-att previst tal-Konferenza tal-Partijiet

               Is-COP, matul it-tieni laqgħa tagħha (19-23 ta’ Novembru 2018), adottat id-Deċiżjoni MC-2/2
                  3
                li tistabbilixxi grupp ta’ esperti tekniċi biex jipproċedu bid-diskussjonijiet dwar il-limiti tal-iskart tal-merkurju matul il-perjodu intersessjonali qabel it-tielet laqgħa tagħha (“COP3”). Il-mandat tal-grupp imsemmi hawn fuq ippreveda b’mod partikolari l-iżvilupp ta’ approċċi u metodoloġiji biex jiġu stabbiliti limiti għall-iskart tal-merkurju, inkluż għal skart tal-minjieri rilevanti.

               Fid-dawl tal-eżitu tal-ħidma esperta, is-COP3 hija mistennija li tadotta deċiżjoni dwar din il-kwistjoni (l-att previst).

               L-att previst se jistabbilixxi limiti li jippermettu l-identifikazzjoni ta’ skart (a) li jkun jikkonsisti minn jew (b) li jkun fih jew (c) li jkun ikkontaminat bil-merkurju jew b’komposti tal-merkurju li jaqgħu taħt l-Artikolu 11 tal-Ftehim. Għaldaqstant, l-att previst ser jiddefinixxi l-kamp ta’ applikazzjoni tad-dispożizzjonijiet dwar l-iskart tal-Ftehim, u b’mod partikolari tal-paragrafu 3 tal-Artikolu 11 tiegħu, dwar id-dmir li l-iskart tal-merkurju rilevanti jiġi ttrattat skont l-ESM.

               3.Il-pożizzjoni li trid tittieħed f’isem l-Unjoni

               Il-pożizzjoni proposta li trid tittieħed f’isem l-Unjoni hija li waqt it-tielet laqgħa tas-COP tiġi appoġġata l-adozzjoni ta’ Deċiżjoni li tkun konsistenti mal-acquis tal-UE.

               L-iskart tal-merkurju huwa rregolat fil-livell tal-UE, b’mod partikolari mir-Regolament (UE) 2017/852 tal-Parlament Ewropew u tal-Kunsill tas-17 ta’ Mejju 2017 dwar il-Merkurju u li jħassar ir-Regolament (KE) Nru 1102/2008
                  4
               , bid-Direttiva 2008/98/KE tal-Parlament Ewropew u tal-Kunsill tad-19 ta’ Novembru 2008 dwar l-iskart
                  5
               , permezz tad-Direttiva 2006/21/KE tal-Parlament Ewropew u tal-Kunsill tal-15 ta’ Marzu 2006 dwar l-immaniġġjar tal-iskart mill-industriji ta’ estrazzjoni u li temenda d-Direttiva 2004/35/KE
                  6
                u d-Deċiżjoni tal-Kummissjoni 2000/532/KE tat-3 ta’ Mejju 2000 li tissostitwixxi d-Deċiżjoni 94/3/KE li tistabbilixxi lista ta’ skart skont l-Artikolu 1(a) tad-Direttiva tal-Kunsill 75/442/KEE dwar l-iskart u d-Deċiżjoni tal-Kunsill 94/904/KE li tistabbilixxi lista ta’ skart perikoluż skont l-Artikolu 1(4) tad-Direttiva tal-Kunsill 91/689/KEE dwar skart perikoluż
                  7
               .

               Il-liġi tal-UE dwar l-iskart tiddependi fuq l-obbligu ewlieni stabbilit fl-Artikoli 13 u 17 tad-Direttiva 2008/98/KE msemmija hawn fuq, li skontu l-Istati Membri għandhom jieħdu l-miżuri meħtieġa biex jiżguraw li l-immaniġjar tal-iskart jitwettaq mingħajr ma tiġi pperikolata s-saħħa tal-bniedem u mingħajr ma ssir ħsara lill-ambjent. Dawn id-dispożizzjonijiet jimplimentaw l-obbligu tal-ESM stabbilit fil-paragrafu 3 tal-Artikolu 11 tal-Ftehim.

               Fil-fatt, filwaqt li l-UE kienet strumentali fir-rigward tal-iżvilupp tal-Ftehim, inklużi d-dispożizzjonijiet tiegħu dwar l-iskart tal-merkurju u billi l-esperti tal-UE kkontribwew b’mod sinifikanti għall-att previst, l-acquis tal-UE dwar l-iskart imur lil hinn mill-Artikolu 11 tal-Ftehim peress li l-iskart tal-merkurju kollu msemmi f’din id-dispożizzjoni huwa rregolat fil-livell tal-UE u soġġett għall-ESM irrispettivament mill-kontenut tiegħu f’merkurju jew f’komposti tal-merkurju.

               Għalhekk, fid-dawl ta’ dan ta’ hawn fuq, l-UE tista’ tappoġġa l-adozzjoni ta’ att previst li tkun konsistenti mal-acquis tal-UE.

               Għaldaqstant, fit-tielet laqgħa tal-Konferenza tal-Partijiet tal-Ftehim, l-UE tista’ biss tappoġġa l-adozzjoni ta’ Deċiżjoni li tkun konsistenti mal-acquis tal-UE.

               Hija meħtieġa pożizzjoni tal-Unjoni peress li, ladarba tiġi adottata, il-Partijiet għall-Ftehim ser ikollhom jimplimentaw l-att previst .

               4.Bażi ġuridika

               4.1.Bażi ġuridika proċedurali

               4.1.1.Il-Prinċipji

               L-Artikolu 218(9) tat-Trattat dwar il-Funzjonament tal-Unjoni Ewropea (TFUE) jipprevedi deċiżjonijiet li jistabbilixxu “l-pożizzjonijiet li għandhom jiġu adottati f’isem l-Unjoni f’sede stabbilita fi ftehim, meta dik is-sede tintalab tadotta atti li jkollhom effetti legali, sakemm dawn ma jkunux atti li jissupplimentaw jew jemendaw il-qafas istituzzjonali tal-ftehim”.

               Il-kunċett ta’ “atti li jkollhom effetti legali” jinkludi l-atti li jkollhom effetti legali bis-saħħa tar-regoli tad-dritt internazzjonali li jirregolaw il-korp inkwistjoni. Jinkludi wkoll l-istrumenti li ma għandhomx effett vinkolanti skont id-dritt internazzjonali, iżda li “jistgħu jinfluwenzaw b’mod determinanti l-kontenut tal-leġiżlazzjoni adottata mil-leġiżlatur tal-Unjoni”
                  8
               .

               4.1.2.Applikazzjoni għal dan il-każ

               Is-COP hija korp imwaqqaf bi ftehim, jiġifieri l-Konvenzjoni ta’ Minamata dwar il-Merkurju.

               L-att previst, li s-COP hija mitluba tadotta, jikkostitwixxi att li għandu effetti legali. L-att previst għandu effetti legali minħabba li l-Partijiet għall-Ftehim għandhom jieħdu miżuri biex jiżguraw li jiġi implimentat u li jkun hemm konformità miegħu .

               L-att previst ma jissupplimentax jew ma jemendax il-qafas istituzzjonali tal-Ftehim.

               Għaldaqstant, il-bażi ġuridika proċedurali għad-deċiżjoni proposta hija l-Artikolu 218(9) tat-TFUE.

               4.2.Bażi ġuridika sostantiva

               4.2.1.Il-Prinċipji

               Il-bażi ġuridika sostantiva biex tittieħed deċiżjoni skont l-Artikolu 218(9) tat-TFUE tiddependi primarjament mill-objettiv u mill-kontenut tal-att previst li dwaru tittieħed pożizzjoni f’isem l-Unjoni. Jekk l-att previst ikollu żewġ għanijiet jew żewġ komponenti, u jekk wieħed minn dawk l-għanijiet jew il-komponenti jkun jista’ jiġi identifikat bħala dak ewlieni, filwaqt li l-ieħor ikun sempliċement inċidentali, id-deċiżjoni skont l-Artikolu 218(9) tat-TFUE trid tkun ibbażata fuq bażi ġuridika sostantiva waħda, jiġifieri dik meħtieġa mill-għan jew mill-komponent ewlieni jew predominanti.

               4.2.2.Applikazzjoni għal dan il-każ

               L-objettiv u l-kontenut ewlenin tal-att previst huma marbuta mal-ambjent.

               Għaldaqstant, il-bażi ġuridika sostantiva tad-deċiżjoni proposta hi l-Artikolu 192(1) tat-TFUE.

               4.3.Konklużjoni

               Jenħtieġ li l-bażi ġuridika tad-deċiżjoni proposta tkun l-Artikolu 192(1) tat-TFUE flimkien mal-Artikolu 218(9) tat-TFUE.

               2019/0193 (NLE)

               Proposta għal

               DEĊIŻJONI TAL-KUNSILL

               dwar il-pożizzjoni li trid tittieħed f’isem l-Unjoni Ewropea fit-tielet laqgħa tal-Konferenza tal-Partijiet għall-Konvenzjoni ta’ Minamata dwar il-Merkurju b’rabta mal-adozzjoni prevista ta’ Deċiżjoni li tistabbilixxi l-limiti għall-iskart tal-merkurju, f’konformità mal-paragrafu 2 tal-Artikolu 11 ta’ dik il-Konvenzjoni

               IL-KUNSILL TAL-UNJONI EWROPEA

               Wara li kkunsidra t-Trattat dwar il-Funzjonament tal-Unjoni Ewropea, u b’mod partikolari l-Artikolu 192(1), flimkien mal-Artikolu 218(9) tiegħu,

               Wara li kkunsidra l-proposta tal-Kummissjoni Ewropea,

               Billi:

               (1)Il-Konvenzjoni ta’ Minamata
                  9
                dwar il-Merkurju (“il-Ftehim”) ġiet konkluża mill-Unjoni permezz tad-Deċiżjoni tal-Kunsill (UE) 2017/939
                  10
                u daħlet fis-seħħ fis-16 ta’ Awwissu 2017.

               (2)Skont id-Deċiżjoni MC-1/1 dwar ir-Regoli ta’ Proċedura adottati mill-Konferenza tal-Partijiet tal-Ftehim waqt l-ewwel laqgħa tagħha, il-Partijiet għandhom jagħmlu kull sforz biex jilħqu ftehim b’kunsens dwar il-materji kollha ta’ sustanza.

               (3)Il-Konferenza tal-Partijiet tal-Ftehim, matul it-tielet laqgħa tagħha tal-25-29 ta’ Novembru 2019, hija mistennija tadotta Deċiżjoni (“id-Deċiżjoni proposta”) dwar limiti minimi għall-iskart tal-merkurju, kif imsemmi fil-paragrafu 2 tal-Artikolu 11 tal-Ftehim, li, bħala riżultat, jiddefinixxi l-kamp ta’ applikazzjoni tal-Artikolu 11 tal-Ftehim dwar l-iskart; filwaqt li jenħtieġ li l-iskart tal-merkurju li għandu jaqa’ taħt il-paragrafu 2 tal-Artikolu 11 tal-Ftehim ikun soġġett għal immaniġjar ambjentalment korrett  bis-saħħa tal-paragrafu 3 tal-Artikolu 11 tal-Ftehim.

               (4)Huwa xieraq li tiġi stabbilita l-pożizzjoni li trid tittieħed f’isem l-Unjoni fil-Konferenza tal-Partijiet tal-Ftehim, billi din id-Deċiżjoni proposta, jekk tiġi approvata, se jkollha effetti legali peress li l-Partijiet tal-Ftehim se jkollhom jieħdu miżuri biex jimplimentawha fil-livelli nazzjonali u/jew reġjonali.

               (5)L-Unjoni kkontribwiet b’mod sinifikanti għall-iżvilupp tad-dispożizzjonijiet dwar l-iskart u għall-ħidma intersessjonali tal-esperti li tnediet bid-Deċiżjoni MC-2/2
                  11
                 adottata mill-Konferenza tal-Partijiet tal-Ftehim waqt it-tieni laqgħa tagħha u li wasslet għad-Deċiżjoni proposta. L-acquis tal-Unjoni diġà jesiġi li l-iskart kollu tal-merkurju msemmi fl-Artikolu 11, il-paragrafu 2 tal-Ftehim, jiġi mmaniġġjat mingħajr ma jipperikola s-saħħa tal-bniedem u mingħajr ma ssir ħsara lill-ambjent irrispettivament mill-kontenut ta’ merkurju tiegħu;

               (6)Jenħtieġ li l-Unjoni tappoġġa biss l-adozzjoni ta’ Deċiżjoni mill-Konferenza tal-Partijiet għall-Ftehim li tkun konsistenti mal-acquis tal-Unjoni.

               ADOTTAT DIN ID-DEĊIŻJONI:

               Artikolu 1

               Il-pożizzjoni li trid tittieħed f’isem l-Unjoni fit-tielet laqgħa tal-Konferenza tal-Partijiet tal-Ftehim għandha tkun li tappoġġa l-adozzjoni ta’ Deċiżjoni li tistabbilixxi l-limiti għall-iskart tal-merkurju li tkun konsistenti mal-acquis tal-Unjoni.

               Artikolu 2

               Din id-Deċiżjoni hija indirizzata lill-Kummissjoni.

               Magħmul fi Brussell,

                        Għall-Kunsill

                     Il-President

                     (1)

                        Id-Deċiżjoni tal-Kunsill (UE) 2017/939 tal-11 ta’ Mejju 2017 dwar il-konklużjoni f’isem l-Unjoni Ewropea tal-Konvenzjoni ta’ Minamata dwar il-Merkurju (ĠU L 142, 2.6.2017, p. 4).

                     (2)

                        Fl-20 ta’ Ġunju 2019, 23 Stat Membru kienu rratifikaw il-Konvenzjoni ta’ Minamata dwar il-Merkurju, jiġifieri l-Awstrija, il-Belġju, il-Bulgarija, il-Kroazja, ir-Repubblika Ċeka, id-Danimarka, l-Estonja, il-Finlandja, Franza, il-Ġermanja, l-Ungerija, l-Irlanda, il-Latvja, il-Litwanja, il-Lussemburgu, Malta, in-Netherlands, il-Portugall, ir-Rumanija, is-Slovakkja, is-Slovenja, l-Iżvezja u r-Renju Unit.

                     (3)

                        Id-Deċiżjoni MC-2/2 Il-limiti tal-iskart tal-merkurju, rapport tal-Konferenza tal-Partijiet għall-Konvenzjoni ta’ Minamata dwar il-Merkurju fuq il-ħidma tat-tieni laqgħa tagħha, UNEP/MC/COP2/19 tas-06.12.2018, disponibbli hawnhekk:
                  http://www.mercuryconvention.org/Meetings/COP2/tabid/6355/language/en-US/Default.aspx

                     (4)

                        ĠU L 137, 24.05.2017, p. 1.

                     (5)

                        ĠU L 312, 22.11.2008, p. 3.

                     (6)

                        ĠU L 102, 11.4.2006, p. 15.

                     (7)

                        ĠU L 226, 6.9.2000, p. 3.

                     (8)

                        Il-paragrafi 61 sa 64 tas-Sentenza tal-Qorti tal-Ġustizzja tas-7 ta’ Ottubru 2014 fil-Kawża C-399/12, Il-Ġermanja vs Il-Kunsill (ECLI:EU:C:2014:2258).

                     (9)

                        Kopja ċċertifikata tal-Konvenzjoni ta’ Minamata dwar il-Merkurju hija disponibbli fuq:
                  https://treaties.un.org/doc/Treaties/2013/10/20131010%2011-16%20AM/CTC-XXVII-17.pdf

                     (10)

                        Id-Deċiżjoni tal-Kunsill (UE) 2017/939 tal-11 ta’ Mejju 2017 dwar il-konklużjoni f’isem l-Unjoni Ewropea tal-Konvenzjoni ta’ Minamata dwar il-Merkurju (ĠU L 142, 2.6.2017, p. 4).

                     (11)

                        Id-Deċiżjoni MC-2/2 Il-limiti tal-iskart tal-merkurju,  rapport tal-Konferenza tal-Partijiet għall-Konvenzjoni ta’ Minamata dwar il-Merkurju fuq il-ħidma tat-tieni laqgħa tagħha, UNEP/MC/COP2/19 tas-06.12.2018.